title: Sodom

text: Yhtye julkaisi uudelleennauhoitetun version "In the Sign of Evil" -EP:stä vuonna 2007, tälle versiolle tuli seitsemän bonus-kappaletta jolloin EP:stä tuli pitkäsoitto. Tämä albumi on nimeltään "The Final Sign of Evil" ja se julkaistiin Saksassa 28. syyskuuta, muualla Euroopassa 1. lokakuuta ja Pohjois-Amerikassa 9. lokakuuta 2007. Alkuperäistä masteroitua versiota käytettiin albumin promo-versiossa, mutta Angelripper sekä levyn tuottaja Toto eivät olleet tyytyväisiä siihen, joten lopullinen versio kuulostaa hieman erilaiselta. Lopullisessa versiossa joitain osia kappaleessa "Witching Metal" on myös uudelleennauhoitettu.


title: Sodom

text: Vuoden 2008 huhtikuussa Hell's Headbangers julkaisi Sodom-tribuuttialbumin, jolla Sodomia versioi muun muassa Toxic Holocaust sekä Nocturnal. Albumi julkaistiin vain vinyylinä.


title: Sodom

text: Yhtye tekee tällä hetkellä uutta materiaalia uutta albumia varten, sekä uutta tupla-DVD-julkaisua, "Lords of Depravity Part II:a". Alkuperäisen suunnitelman mukaan DVD olisi julkaistu vuoden 2007 lopussa, mutta julkaisu kuitenkin lykkääntyi useaan kertaan. "Lords of Depravity Part II" tullaan julkaisemaan vuonna 2010, 28. kesäkuuta Euroopassa ja 13. heinäkuuta Yhdysvalloissa.


title: Sodom

text: Yhtyeen alkuperäinen rumpali, Chris Witchhunter, kuoli maksan vajaatoimintaan 42 vuoden ikäisenä 7. syyskuuta 2008.


title: Sodom

text:
Suomessa Sodom on esiintynyt viisi kertaa pitkän uransa aikana. Debyytti oli kesällä 1990 Giants of Rock -festivaaleilla Hämeenlinnan Ahveniston moottoriradalla ja toinen kerta 24. tammikuuta 2002 Nosturissa Helsingissä. Sodomin kolmas esiintyminen oli 2. heinäkuuta 2006 Tuska Open Air Metal Festival -festivaaleilla. Neljäs esiintyminen oli 13. elokuuta 2011 Jalometalli 2011 Summerfest -festivaaleilla. Viides esiintymien oli SteelFest -festivaaleilla 24. Toukokuuta 2013.
Studioalbumit


title: Sodom

text: Livealbumit


title: Sodom

text: Kokoelmat


title: Sodom

text: EP:t


title: Sodom

text: Demot


title: Sodom

text: Bootlegit


title: Sodom

text: Promot


title: Sodom

text: DVD:t


title: Sodom

text: VHS:t


title: Santeria

text: Santeria (eli lukumi, Regla de Ocha tai La Regla Lucumi) on synkretistinen afrokuubalainen uskonto, johon liittyy katolista symboliikkaa. Nimi "santeria" tulee katolisista pyhimyksistä ("sainta" tai "santa"), joiden palvonta tuli korvaamaan heimouskontojen monien jumalien palvontaa ja yhdistyi afrikkalaiseen noituuteen, ennen kaikkea nigerialaiseen joruba-heimon kulttuuriperintöön.


title: Santeria

text: Santerian synty ajoittuu 1500-luvulle orjakaupan alkuaikoihin. Kannattajamäärää on vaikea arvioida, koska virallista rekisteriä ei ole. Santeria määrittää hyvin voimakkaasti kuubalaista kulttuuria. Kuubassa uskontoa on yritetty vallankumouksen jälkeen tukahduttaa, mutta 1990-luvulla se on jälleen elpynyt. Uskonnolla on paljon kannattajia myös Yhdysvalloissa.


title: Santeria

text: Santeriassa uskotaan ylimpään jumalaan, joka on nimeltään Olorun. Henget eli "orishat" ovat voimakkaita, ja ne saadaan auttamaan ihmisiä ja ohjaamaan heitä Jumalan määräämään kohtaloonsa oikeiden rituaalien avulla. Orishatkin ovat kuolevaisia ja riippuvaisia ihmisistä, sillä ne lakkaavat olemasta jos niitä ei palvota. Orishat ilmestyvät ihmisille pappien kautta rituaalien aikana. Santeriarituaaleissa tanssitaan, rummutetaan, puhutaan ja syödään henkien kanssa. Rituaaleja järjestetään useimmiten vuokratuissa tiloissa tai kodeissa, joihin pystytetään alttari toimitusta varten. Eläinten uhraaminen on tärkeä osa santeriaa. Eläimiä uhrataan syntymän, avioliiton ja kuoleman yhteydessä sekä parantamistarkoituksessa. Uhraamisen jälkeen eläin syödään, mutta sen veri jätetään orishalle. Santerian harjoittajilla on Yhdysvalloissa oikeuden vahvistama perustuslaillinen oikeus uhrata eläimiä.


title: Santeria

text: Papit ("santero" tai "santera"), jotka voivat olla miehiä tai naisia, ovat sitoutuneet palvomaan tiettyä orishaa. Heillä uskotaan olevan ennustamisen eli divinaation kyky, ja he tuntevat hyvin myös yrteillä parantamisen taidon.


title: Aleksandra Ionowa

text: Aleksandra Ionowa (19. huhtikuuta 1899 Lahti – 14. huhtikuuta 1980 Lahti) oli "mystisen taiteen mestariksi" nimitetty venäläistaustainen suomalainen kuvataiteilija.


title: Aleksandra Ionowa

text: Rikkaiden venäläisten vanhempien tyttäreksi syntynyt Aleksandra opiskeli Helsingissä venäläisessä kimnaasissa aatelisten joukossa. Valmistuttuaan hän piti vuosina 1918–1933 kodissaan sotilaskahvilaa.


title: Aleksandra Ionowa

text: Ionowa koki elämänsä kannalta ratkaisevan henkisen kokemuksen 14. heinäkuuta 1946. Hän kuvaili kokemusta näin: "Taivas oli minussa ja minä olin taivaassa". Tämän jälkeen hän tunsi olevansa taiteilija, ja tuotti piirustuksia, maalauksia sekä musiikki-improvisaatioita, johon ei ollut aiemmin kyennyt. Ionowan taide onkin herättänyt kiinnostusta erityisesti rajatiedon harrastajien piirissä ja taidetta on käsitelty rajatiedon lehdessä "Ultrassa" sekä Ultra-päivillä.


title: Aleksandra Ionowa

text: Taiteilijan kyvyt saaneen Ionowan mukaan ”lahjaksi saatu pitää lahjaksi antaa”, joten hän ei koskaan myynyt teoksiaan, vaan antoi niitä lahjoituksina. Niukan elantonsa hän sai luontaistaloudesta.


title: Aleksandra Ionowa

text: Julkisuuteen Aleksandra Ionowa astui vasta vuonna 1964 kirkkoherra Voitto Viron saattelemana. Samana vuonna pidettiin hänen ensimmäinen näyttelynsä Helsingissä. Voitto Viron vuonna 1965 kokoaman, Ionowan taiteesta kertovan kirjan "Taivas oli minussa" mukaan teoksia oli silloin n. 4 000, mutta Ionowa-seuran edustajan mukaan niitä voi nykyään olla jopa kymmenen tuhatta. Taiteilija itse sanoi, että hänellä oli aina inspiraatio.


title: Aleksandra Ionowa

text: Ionowan taiteessa erikoista on hänen käyttämiensä tekniikoiden monipuolisuus sekä työskentelytavan nopeus. Useimmat guassi-, hiili-, liitu-, lyijykynä-, pastelli- ja öljyvärityöt on tehty muutamassa minuutissa, eikä niitä ole korjailtu jälkeenpäin.


title: Aleksandra Ionowa

text: Vuonna 1969 perustettiin Ionowan Seura, jolle Ionowa lahjoitti toistatuhatta taideteosta käsittäneen kokoelmansa. Niitä varten perustettiin vuonna 1973 Ionowa-Säätiö, joka talletti teokset vuonna 1975 Lahden taidemuseoon. Ionowan teoksia on ollut näytteillä myös muun muassa Valamon Kulttuurikeskuksessa Heinävedellä.


title: Bedřich Smetana

text: Bedřich Smetana (2. maaliskuuta 1824 Litomyšl, Itävalta-Unkari, nyk. Tšekissä – 12. toukokuuta 1884 Praha) oli tšekkiläinen säveltäjä.


title: Bedřich Smetana

text: Smetana aloitti musiikin opiskelunsa jo lapsena opettelemalla soittamaan pianoa ja viulua. Hän myös soitti jousikvartetissa yhdessä muiden perheenjäsentensä kanssa. Julkisesti Bedřich esiintyi viulistina jo viisivuotiaana ja pianistina vuotta vanhempana, ja ensimmäiset pikkukappaleensa hän sävelsi kahdeksanvuotiaana. Myöhemmin Smetana opiskeli musiikkia Prahassa opettajanaan Josef Proksch, joka ohjasi hänet Franz Lisztin oppilaaksi.


title: Bedřich Smetana

text: Vuonna 1848 Smetana perusti Prahaan musiikkikoulun, jonka johtajana hän toimi kahdeksan vuotta. Vuonna 1856 Smetana muutti Göteborgiin, jossa hän vietti seitsemän vuotta opettaen musiikkia, johtaen orkesteria ja pitäen konsertteja. Vuonna 1863 hän palasi kotimaahansa ja toimi vuodesta 1866 Prahan Kansallisteatterin orkesterinjohtajana, mutta vähitellen huonontuva kuulo pakotti hänet lopulta jättämään työnsä. Smetana kuuroutui vuonna 1874 syfiliksestä, mutta hän jatkoi säveltämistä. Hänen tunnetuimpiin sävellyksiinsä kuuluu kuusiosainen sinfoninen runo -sarja "Má vlast" "(Isänmaani)", erityisesti sen toinen osa "Vltava" ("Moldau"), ooppera "Myyty morsian" ja alkusoitto oopperasta "Libuše".


title: Bedřich Smetana

text: Koska Smetana on yksi Tšekin rakastetuimmista säveltäjistä, hänelle on perustettu oma Smetana-museo Prahan keskustaan. Hän kuoli mielisairaalassa Prahassa.


title: Kristina Isola

text: Anna-Kristina Isola (s. 12. tammikuuta 1946 Helsinki) työskenteli Marimekon suunnittelijana vuoteen 2013 asti ja on Maija Isolan ensimmäisestä avioliitosta syntynyt tytär.


title: Kristina Isola

text: Kristina Isola toimi äitinsä henkilökohtaisena apulaisena jo vuodesta 1962 lähtien. Vuodesta 1979 lähtien Isolat tekivät Marimekon mallit suunnittelijaparina ja molempien nimet kirjoitettiin kankaiden reunaan. Kristina Isolan omaa käsialaa ovat monet kangasmallit jo vuodesta 1964 lähtien. Näitä ovat muun muassa herkät kukkakuviot Krassi ja Ruiskukka sekä monivärinen raitakuosi Onnellinen.


title: Kristina Isola

text: Vuonna 2001, Unikko-mallin uudessa tulemisessa, Kristiina Isola sai tehtäväkseen uudistaa Unikkoa. Niin syntyi beessi ja harmaa Unikko. ”Halusin, että se sopii nykyajan keittiöihin, joissa on paljon kiveä ja terästä”, kertoi Kristiina Isola tästä työstään. Vuonna 2002 Unikkoa alettiin toteuttaa väripohjalle, ja kuviota pienennettiin. Mallia on käytetty kännykänkuorissa, televisioiden pinnoissa, autoissa, vaatteissa ja kävelysauvoissa. Vuonna 2003 Marimekon sisustuspuolen kasvu oli 20 %. Myös Primavera-kuosin ristiinbrändäys Iittalan kanssa onnistui.


title: Kristina Isola

text: Isola jäi vuonna 2013 kiinni plagioinnista. Isolan Marimekolle suunnittelema Metsänväki-kuosi on kopioitu ukrainalaisen naivistitaiteilijan Maria Primatšenkon yli 40 vuotta aikaisemmin julkaisemasta työstä "Rotta matkalla". Marimekon mukaan Isola kertoi oman maalauksensa pohjana käyttämästään kuvituksesta heille sen jälkeen, kun "Helsingin Sanomat" oli alkanut selvittää asiaa. Metsänväki-kuosi on vuodelta 2007, kun taas "Rotta matkalla" on vuodelta 1963. Kankaan puunrunkojen ja oksien painokuviot ovat identtiset Primatšenkon guassityön kanssa.


title: Kristina Isola

text: Asian toi esille suomalainen taiteenharrastaja, joka havaitsi omistamassaan kirjassa Primatšenkon alkuperäisen työn ja tunnisti sen identtiseksi Isolan kangassuunnitelman kanssa. Isola myönsi kopioinnin julkisuuteen toimittamassaan tiedotteessa.


title: Kristina Isola

text: Samaa aihetta käytettiin sinisenä Finnairin lentokoneessa Finnairin ja Marimekon yhteistyöhankkeen aikana. Plagioinnin tultua ilmi Finnair ilmoitti maalaavansa kuviot lentokoneestaan peittoon.


title: Kristina Isola

text: Marimekko lopetti yhteistyön suunnittelijan kanssa syyskuussa 2013. Yhtiön toimitusjohtaja Mika Ihamuotila nimitti plagiointia ”väärinkäytökseksi” ja sanoi, että sitä ei voi antaa anteeksi.


title: Põlvamaa

text: Põlvamaa eli Põlva on maakunta Pihkovanjärven länsipuolella Etelä-Virossa. Maakunnan pinta-ala on 1 823 neliökilometriä, ja asukkaita siellä on 25 655 (1.1.2018). Maakunnan keskuspaikka on Põlvan kaupunki.


title: Põlvamaa

text: Pääosa maakunnan alueesta on reunamoreeniselänteiden reunustamaa tasankoa, lännessä Otepään mäkimaalla on yli 200 metriä korkeita mäkiä. Põlva on suurimmaksi osaksi maatalousaluetta, ja siellä puhutaan perinteisesti viron läheistä sukukieltä võroa.


title: Põlvamaa

text: Vuonna 1990 Põlvamaasta muodostettiin oma maakunta pääasiallisesti Võrumaan pohjoisosasta. Põlvan maakuntaan kuuluu tällöin myös osa Setumaasta, joka oli ollut aikaisemmin erillinen maakunta, Petserimaa. Maakunta koostui 13 kunnasta.


title: Põlvamaa

text: Vuoden 2017 kuntauudistuksessa kymmenestä Põlvamaan kunnasta sekä Tartumaan Meeksistä muodostettiin kolme kuntaa: Kanepin, Põlvan ja Räpinan kunnat. Kolme kuntaa, Mikitamäe, Orava ja Värska, siirrettiin Võrumaan maakuntaan.


title: Põlvamaa

text: Vuonna 2011 silloisella Põlvamaalla oli 27 448 asukasta, joista 26 099 (95,1 %) oli virolaisia, 1 018 (3,7 %) venäläisiä ja 310 (1,1 %) muita kansallisuuksia.


title: Raplamaa

text: Raplamaa () on maakunta Keski-Virossa. Sen keskuspaikka on Raplan kaupunki. Maakunnan pinta-ala on 2 765 neliökilometriä, ja asukkaita siellä on 33 774 (1.1.2018).


title: Raplamaa

text: Suurin osa alueesta on Pohjois-Viron tasankoa, jolla harjoitetaan karjanhoitoa, eteläosassa on loivasti kumpuilevia metsämaita.


title: Raplamaa

text: Raplamaa muodostettiin piiriksi 1950 ja maakunnaksi 1990 Harjumaan eteläosasta ja osista Länsi-Virumaata ja Järvamaata.


title: Raplamaa

text: Vuoden 2017 kuntauudistuksen jälkeen Raplamaa koostuu neljästä kunnasta, ennen muutosta kuntia oli kymmenen:


title: Raplamaa

text: Kehtnan kunta muodostettiin vanhasta Kehtnasta ja Järvakandin kunnasta. Uusi Märjamaan kunta muodostettiin yhdistämällä vanha Märjamaa ja Vigala sekä kolme Raikkülan kylää. Uusi Raplan kunta koostuu vanhasta Raplasta, Kaiusta, Juurusta sekä pääosasta Raikkülaa. Käru siirtyi uudistuksessa osaksi Järvamaalle muodostettua uutta Türin kuntaa.


title: Raplamaa

text: Vuonna 2011 silloisella Raplamaalla oli 34 914 asukasta, joista 32 815 (94,0 %) oli virolaisia, 1 332 (3,8 %) venäläisiä ja 750 (2,1 %) muita kansallisuuksia.


title: Raplamaa

text: Maakunnan teollisuudenaloja ovat lasi-, rakennustarvike-, tekstiili- ja elintarviketeollisuus. Lisäksi maakunnassa työllistää metsäteollisuus ja maanviljely.


title: Raplamaa

text: Valtiollisissa vaaleissa Raplamaa muodostaa yhdessa Tallinnan ulkopuolisen Harjumaan kanssa vaalipiirin numero 4 (valimisringkond nr 4), josta valitaan 14 kansanedustajaa 101-jäseniseen riigikoguun.


title: Jade

text: Jade on korukivi, joka voi koostua kahdesta eri mineraalista: joko amfiboliryhmään kuuluvasta nefriitistä tai pyrokseeniryhmään kuuluvasta jadeiitista.


title: Jade

text: Jade on erittäin tiivis ja sitkeä kivi, joten sitä on käytetty jo vuosituhansia koriste-esineiden ja aseiden tekemiseen etenkin Kiinassa ja Väli-Amerikassa. Jade on läpikuultavaa tai läpinäkymätöntä. Vasta vuonna 1863 jaden ymmärrettiin käsittävän kaksi erillistä mineraalia. Jadeiittia ja nefriittiä ei usein ole helppo erottaa toisistaan, sillä ne ovat ulkonäöltään ja rakenteeltaan hyvin samankaltaisia.


title: Jade

text: Jadea ei tavata kiteisenä, vaan se esiintyy massamaisena esimerkiksi serpentiniitissä. Usein sitä löydetään jopa monen kilon painoisina murikoina rantojen kivikoista, jonne se on kestävänä ja lohkeamattomana saattanut kulkeutua pitkiäkin matkoja. Suomesta on löydetty nefriittiä muutamasta hajaesiintymästä pääkaupunkiseudulta.


title: Jade

text: Jadeiitti (NaAlSiO eli natrium-alumiinisilikaatti) on nefriittiä (Ca(Mg,Fe)SiO(OH), kalsium-magnesium(tai rauta)silikaatti) harvinaisempaa ja arvokkaampaa.


title: Jade

text:
Useita muita samankaltaisia mineraaleja kutsutaan joskus harhaanjohtamistarkoituksessa jadeksi. Tällaisia ovat serpentiini ("Korean jade", "Suzhoun jade", "Styyrian jade", "Kanadalainen jade", "oliivijade" ja "uusi jade"), grossulaari ("Transvaal-jade"), karneoli, aventuriini, vesuvianiitti ja krysopraasi.
Aitoa jadea käsitellään usein sen laadun parantamiseksi. On olemassa kolme eriasteista käsittelytapaa, joista tyyppi A käsittää korkeintaan pintavahauksen. Tyypissä B jaden vahingoittunutta pintaa korjataan altistamalla se kemikaaleille ja päällystetään pihkamaisella polymeerillä. C-tyypin jaden väriä on parannettu värjäämällä, ja punaisen jaden väriä on voimistettu lämpökäsittelyllä. Lämpökäsittely johtaa aina läpikuultavuuden häviämiseen ja usein myös värin muuttumiseen ruskeaksi.


title: Jade

text: Kiinassa jadea käytettiin jo neoliittisella kaudella. Merkittävimmät esiintymät olivat Ningshaon alue Jangtsen suistossa, johon liittyi "Liangzhun jadekulttuuri" 3400–2250 eaa., sekä alue Liaoningin provinssissa Sisä-Mongoliassa, johon puolestaan liittyi "Hongshan kulttuuri" 4700–2200 eaa. Kummastakin tuotettiin nefriittiä, jota käytettiin useisiin käyttö- sekä seremoniallisiin esineisiin. Varhaisimmista dynastioista lähtien jaden tärkeimmäksi lähteeksi muodostui Khotanin kaupungin ympäristö Xinjiangin läntisessä provinssissa. Kaupunki sijaitsee Kuen-Lunin vuoristosta virtaavien kahden joen, Kara-Kashin (’musta jadevirta’) ja Yurun-Kashin (’valkoinen jadevirta’), välissä. Näiden virtojen sorasta löydettiin pyöristyneitä jademukuloita, joita kuljetettiin kamelikaravaanein tuhansien kilometrien matkoja maan itäosiin. 1700-luvulla Myanmarista alettiin tuoda Kiinaan jadeiittia, joka syrjäytti nefriitin käytön.


title: Tartumaa

text: Tartumaa on maakunta Virossa. Sen pinta-ala on 3 349 km² ja asukkaita runsaat 150 000. Maakunnan pääkaupunki on Tartto.


title: Tartumaa

text:
Maakunta sijaitsee Võrtsjärven ja Peipsijärven välissä Keski-Virossa.
Tartumaalla on moreenimäkiä ja -selänteitä sekä verraten paljon peltoja ja laidunmaita. Alueen halki virtaa Viron suurin joki Emajoki.


title: Tartumaa

text: Vuoden 2017 kuntauudistuksessa Tartumaan 18 kunnasta ja kolmesta kaupungista, kahdesta Jõgevamaan kunnasta (Pala, Tabivere) sekä kahden Valgamaan kunnan osista (Palupera, Puka) muodostettiin seitsemän kuntaa ja yksi kaupunki. Meeksin kunta siirrettiin pääosin Räpinan kuntaan Põlvamaalle.


title: Tartumaa

text:
Tartumaan kunnat ja kaupungit:
Vuonna 2011 silloisella Tartumaalla oli 150 528 asukasta, joista 127 498 (84,7 %) oli virolaisia, 18 543 (12,3 %) venäläisiä ja 4 279 (2,8 %) muita kansallisuuksia.


title: Tartumaa

text: Maakunnan teollisuudenaloja ovat bioteknologia ja lääketeollisuus, IT- ja elektroniikkateollisuus, metallintuotanto, koneenrakennus ja puu- ja huonekaluteollisuus.


title: Pelto

text: Pelto on hyötykasvien viljelyä varten muokattu laajahko maa-alue. Pelto on uusiutuvan lannoituksen ja muokkauksen kohteena oleva kasvualusta. Pellot ovat maataloudelle elintärkeitä. Suomen kokonaispeltoala on 2,5 milj. hehtaaria, josta maataloustuotannossa on 2,2 milj. hehtaaria. Koko maapallon peltoala kauppapuutarhat mukaan lukien on 1 497 milj. hehtaaria (2000).Peltojen hinnat Suomessa tilastoidaan maakunnittain, mutta luvut esitetään alueittain:


title: Ompelu

text: Ompelu on yleisimmin kahden tekstiilikappaleen kiinnittämistä toisiinsa langalla neulan avulla, joko ompelukoneella tai käsin. Ommeltavat kappaleet voivat olla myös turkista tai nahkaa. Ompelemista on harrastettu kaikissa kulttuureissa kivikaudelta asti: ompelemisesta on jäänteitä jo ajalta ennen kankaankudonnan keksimistä. Vanhimmat tunnetut ompeluneulat on löydetty Etelä-Ranskasta ja ne ovat peräsiin paleoliittiselta ajalta noin 25 000 vuotta sitten.


title: Ompelu

text: Kankaita ei ommella aivan reunasta, vaan ompeleen ja kankaan reunan väliin jätetään "saumanvara". Saumanvara huolitellaan, ettei se purkautuisi. Kankaan avoimeksi jäävään reunaan, esimerkiksi hameen helmaan tai verhon reunaan, ommellaan kaksin- tai kolminkertainen taite eli "päärme" estämään kankaan purkautuminen.


title: Ompelu

text: Ompelun jälki on pistoista muodostuva "tikki". Ompeleita tehdään myös koristeeksi, jolloin puhutaan tikkauksesta tai kirjonnasta, esimerkiksi ristipistot tai kanavatyö.


title: Ompelu

text: Ompelutarvikkeita säilytetään ompelulaatikossa.


title: Tommaso Buscetta

text: Tommaso Buscetta (12. heinäkuuta 1928 Palermo – 4. huhtikuuta 2000 New York) oli sisilialainen mafioso. Hän oli ensimmäinen mafioso, joka pidätyksensä jälkeen kertoi tietonsa poliisille. Hänen tietojensa perusteella pidätettiin satoja mafian jäseniä. Palkintona tiedoistaan hän pääsi vapaaksi todistajansuojeluohjelman turvin. Hän kuoli luonnollisen kuoleman.


title: Siipikarja

text: Siipikarja on yleisnimi hyötyeläiminä pidettäville linnuille, joita kasvatetaan joko ruoaksi tai muniensa tai höyhenten ja muiden vastaavien tuotteiden takia. Suomessa siipikarjan pitäjien on rekisteröidyttävä maaseutuelinkeinoviranomaiselle.


title: Siipikarja

text: Siipikarjaan luetaan yleisimmin kuuluviksi ainakin seuraavat linnut:


title: Siipikarja

text: Siipikarjan lisäksi ihminen syö riistalintuja. Osa riistalinnuista, esimerkiksi fasaani elää luonnossa istutettuina ihmisen ruokinnan avulla. Ihminen kasvattaa myös lemmikkilintuja, kirjekyyhkyjä ja metsästyshaukkoja, joita ei varsinaisesti lasketa siipikarjaksi.


Yhdistyneiden kansakuntien ihmisoikeuskomissio (, UNCHR) oli YK:n perustama komissio, joka toimi vuosina 1946–2006. YK:n yleiskokous päätti 15. maaliskuuta 2006 korvata komission uudella elimellä, jonka jäsenyys voidaan evätä ihmisoikeuksia rikkovalta maalta. Uuden neuvoston nimi on Yhdistyneiden kansakuntien ihmisoikeusneuvosto.


title: Yhdistyneiden kansakuntien ihmisoikeuskomissio

text: Ihmisoikeuskomission jäsenenä oli 53 YK:n jäsenvaltiota. Eri maanosilla oli kiintiöt, joihin äänestettiin vuosittain kolmannes uusia jäseniä. Aktivistiryhmät kritisoivat sellaisten maiden jäsenyyttä, joilla on yleisesti tunnustettuja ongelmia omassa ihmisoikeustilanteessaan, esimerkiksi Kiina, Kuuba, Pakistan ja Sudan. Tällaisten jäsenten mukanaolo vesitti arvostelijoiden mukaan komission päätöksiä.


text: UNCHR:ää ei tule sekoittaa UNHCR:ään, YK:n pakolaisjärjestöön.


title: Kaustinen Folk Music Festival

text: Kaustinen Folk Music Festival (Kaustisen kansanmusiikkijuhlat) on vuosittain heinäkuussa Kaustisella järjestettävä Pohjoismaiden suurin kansanmusiikki- ja -tanssifestivaali. Festivaali järjestettiin ensimmäisen kerran vuonna 1968. Festivaalin järjestää Pro Kaustinen ry.


title: Kaustinen Folk Music Festival

text: Kaustisen juhlat kuuluu Finland Festivals -tapahtumiin ja kansainväliseen CIOFF-festivaalien ketjuun. Samoihin aikoihin Kaustinen sai alkuunsa useita muita musiikkijuhlia, kuten Pori Jazz (1966), Savonlinnan oopperajuhlat (1967), Kuhmon kamarimusiikki (1970) ja Ruisrock (1970).


title: Kaustinen Folk Music Festival

text: Kaustisen kansanmusiikkijuhliin liittyviä suomalaisen kansanmusiikin nimiä ovat esimerkiksi Konsta Jylhä, Kaustisen Purppuripelimannit, JPP ja Tallari.


title: Kaustinen Folk Music Festival

text: Festivaalien esiintyjinä on nykyisin ollut myös suomalaisia populaarimusiikin tähtiä kuten Leningrad Cowboys, Jari Sillanpää, Eppu Normaali, Katri Helena ja Hector. Tapahtumaa arvosteltiin aikoinaan sen muuttumisesta yhä kaupallisempaan suuntaan, mutta järjestäjätaho on sittemmin palauttanut juhlat perustarkoituksensa äärelle. Tästä onnistumisen merkkinä on se, että pelimannien määrä on kasvanut juhlilla vuosi vuodelta. Ohjelmistoon kuuluu myös kaustislaista ohjelmaa, sillä Kaustinen Folk Music Festival on tehnyt vuosittain kävijätutkimuksen ja sen tulokset ovat osoittaneet, että yleisö haluaa tulla katsomaan ja kuuntelemaan nimenomaan kaustislaista ohjelmaa.


title: Kaustinen Folk Music Festival

text: Vuosittain juhlilla nimetään mestaripelimanneja, Vuoden yhtye ja Juhlayhtyeet kotimaisten ansioituneiden kansanmuusikoiden keskuudesta.


title: Kaustinen Folk Music Festival

text: Ensimmäisenä vuonna festivaalin kävijätavoite oli 6 000 henkeä. Vieraita tuli yli kolminkertainen määrä. Nykyisin festivaalin kesto on seitsemän päivää ja konserteissa kävijöiden yhteismäärä ylittää 100 000 henkeä. Koti- ja ulkomaisia esiintyjiä on vuosittain yli 3 000. Vuonna 2003 kävijöitä oli kaikkiaan 114 000 ja yhden päivän yleisöennätys 13 500. Vuonna 2008 festivaali keräsi 117 000 kävijää.


title: Kaustinen Folk Music Festival

text: Festivaaleilla oli vuosittain vaihtuva maateema (2003 Kreikka, 2004 Monikulttuurinen Kanada, 2005 Unkari, 2006 Italia, 2007 Venäjä, 2008 Meksiko, 2009 Kiina). Erilliset maateemat on kuitenkin lopetettu, sillä sen ei katsottu tuovan erityistä lisäarvoa ja toisaalta juhlilla esiintyy kansainvälisiä ryhmiä muutoinkin.Vuonna 2007 Kaustisen kansanmusiikkijuhlat järjestettiin 7.–15. heinäkuuta, jolloin festivaali vietti 40-vuotisjuhliaan. Juhlavuoden kunniaksi festivaaliareenan vuonna 1988 rakennettu juhlakatos uusittiin. Kotimaisia esiintyjinä olivat muun muassa Lännen Jukka, Tuomari Nurmio, Katri Helena, Marco Bjurström ja Ella Kanninen, Seminaarimäen mieslaulajat, Samuli Edelmann, Sari Kaasinen, Hector sekä Yölintu. Ulkomaalaisia esiintyjiä tuli muun muassa Costa Ricasta, Etelä-Koreasta, Kuubasta, Skotlannista, Espanjasta, Kiinasta, Venäjältä ja Intiasta.


title: Kaustinen Folk Music Festival

text: Vuonna 2008 Kaustisen kansanmusiikkijuhlat järjestettiin 12.–20. heinäkuuta. Maakuntateemana oli Kymenlaakso.


title: Kaustinen Folk Music Festival

text: Vuonna 2009 Kaustisen kansanmusiikkijuhlat järjestettiin 11.–19. heinäkuuta. Juhlien ohjelmistoa muutettiin akustisemmaksi ja pelimannimusiikille annettiin aikaisempaa enemmän tilaa. Osanottajamäärä oli 97 000. Juhlat olivat taloudellisesti kannattavat. Kotimaisia esiintyjiä olivat muun muassa Maarit ja Sami Hurmerinta, Kimmo Pohjonen, Anssi Kela, Katriina Honkanen, Eero Raittinen, Tarja Merivirta ja Kari Tapio. Maakuntateemana oli Karjala ja maateemana Kiina.


title: Kaustinen Folk Music Festival

text: Vuoden 2010 juhlat järjestettiin 12.–18. heinäkuuta 2010. Taloudellisista syistä juhlia oli supistettu yhdeksän päivän sijasta viikon mittaiseksi ja budjettia kiristetty kolmanneksella. Pääteemoina oli edelleen juurille paluu, kaustislainen musiikki ja Konsta Jylhän 100-vuotisjuhlavuosi. Kävijäpalaute on monena vuotena osoittanut kävijöiden haluavan nähdä juhlilla kaustislaista ohjelmaa sekä perinteisempää kansantanssia ja -musiikkia. Tärkeimpiä ulkomaisia esiintyjiä olivat espanjalainen flamencotanssija María José Franco, slovakialainen tanssiryhmä Sluk, yhdysvaltalainen muusikko Cedric Watson, skottilaisirlantilainen duo Ainslie & Henderson ja bulgarialainen Ivo Papazov yhtyeineen. Juhlayhye oli duo Elina Järvelä & Juha Virtanen. Kävijämäärä oli 84 000.


title: Kaustinen Folk Music Festival

text: Vuoden 2011 juhlat järjestettiin 11.–17. heinäkuuta. Juhlien ohjelmatuotanto siirtyi Pro Kaustisen hoidettavaksi. Vuoden yhtyeenä soitti ensimmäisen Konsta Jylhä -kilpailun v. 2010 voittanut Duo Markus Luomala & Anssi Salminen. Festivaalien yhteydessä järjestettiin suuri suomenruotsalaisten pelimannitapahtuma, spelmansstämman. Uudet workshopit olivat suosittuja. Ohjelmatuotannosta vastasi ensi kertaa Pro Kaustinen ry. Keskipohjanmaa-areenan katos uusittiin, koska ukkosmyrskyyn liittynyt syöksyvirtaus repi katoksen rikki edellisen vuoden juhlien jälkeen, jolloin se oli vielä paikallaan. Vakuutus korvasi katoksen.


title: Kaustinen Folk Music Festival

text: Vuoden 2012 juhlat järjestettiin 9.–15. heinäkuuta. Festivaali siiryi Pro Kaustisen järjestettäväksi. Ohjelma oli skandinaavinen: Taalainmaalta saapui suuri pelimannijoukko sekä lasten ja nuorten Folkskandia III -tapahtuma oli festivaalien aikana. Skandinavian Fiddle Battlessa miteltiin Pohjoismaiden viuluherruudesta. Akustinen Iholla-konserttisarja jatkui, samoin workshopit.


title: Kaustinen Folk Music Festival

text: Vuoden 2013 juhlat järjestettiin 8.–14. heinäkuuta. Ensimmäiset ohjelmatiedot julkaistiin tammikuussa 2013.


title: Pain in My Heart

text: Pain in My Heart on Atcon vuonna 1964 julkaisema Otis Reddingin esikoisalbumi. Albumi rakennettiin Reddingin kahden kohtalaisesti menestyneen singlejulkaisun "These Arms of Mine" (R&B #20 / Pop #85 ) ja "Pain in My Heart" (R&B #61 / Pop #61) perustalle.


title: Pain in My Heart

text: Omien sävellysten lisäksi albumilla on kappaleita muun muassa Reddingin esikuvilta Sam Cookelta ("You Send Me") sekä Little Richardilta ("Lucille"). Otisin oma omintakeinen tyyli alkoi kuitenkin pikkuhiljaa hahmottua, eivätkä levyn cover-kappaleet olleet enää pelkästään hänen idoliensa imitointia.


title: Pain in My Heart

text: Nimikappale "Pain in My Heart" oli alun perin merkitty Reddingin omaksi sävellykseksi, mutta se muutettiin tekijänoikeuskiistan seurauksena Naomi Nevillen nimiin. Salanimellä Naomi Neville esiintynyt Allen Toussaint oli aikaisemmin tehnyt sävellyksen Irma Thomasille nimellä "Ruler of My Heart".


title: Pain in My Heart

text: Otisin ensimmäinen albumi ylsi pop-listalla sijalle 103. Reddingille tunnusomaisen kompin yhdessä Otisin kanssa loihtivat Staxin studio-orkesterissa soittaneet The Mar-Keys sekä Booker T. & The MG's, joiden jäseniä kuultiin myöhemmin mm. kulttisuosion saavuttaneen Blues Brothersin taustalla.


title: Sniper

text:
Sniper on vuonna 1997 perustettu kuusankoskelainen RAC-yhtye. Musiikkityyliltään yhtye on melko perinteistä punkkia ja sanoituksissa yhtyeen teemoja ovat muun muassa uusnatsismi, inho kommunisteja ja kunnioitus sotaveteraaneja kohtaan sekä rodulliset aiheet. Yhtyeen nimi viittaa tarkka-ampuja Simo Häyhään.
Lisäksi Sniperin kappaleita on julkaistu lukuisilla kokoelmalevyillä.


title: Konsta Jylhä

text: Konsta Viljami Jylhä (14. elokuuta 1910 Kaustinen – 13. syyskuuta 1984 Kaustinen) oli suomalainen pelimanni ja kansanmusiikin säveltäjä, varsinaiselta ammatiltaan kuorma-autoilija.


title: Konsta Jylhä

text: Konsta Jylhän isoisä ja isä olivat olleet tunnettuja pelimanneja Keski-Pohjanmaalla. Isä kuoli vuonna 1913 Konstan ollessa vajaan kolmen vuoden ikäinen. Ensikosketuksen pelimannimusiikkiin Konsta sai pikkupoikana äitinsä työpaikassa Kappelinkankaan kahvilassa, joka tunnettiin paremmin nimellä "Santerin kahvila". Se oli kylän kokoontumispaikka, kulttuurikeskus ja uutistoimisto, joka toimi myös majoitusliikkeenä. Kahvilan pitäjä Santeri Isokangas (1885–1967) oli hankkinut sinne harmonin ja pari kolme viulua kaikkien soittotaitoisten käyttöön. Aluksi Konsta kuunteli vanhoja mestareita ja jo kymmenvuotiaana hän rupesi "tämmäämään", eli säestämään harmonilla. Viulunsoiton hän oppi tuon ajan tavan mukaan korvakuulolta kuunnellessaan vanhoja pelimanneja ja tämmätessään heitä ja sittemmin soittaessaan heidän kanssaan. Myöhemmin hän soitteli jo häissä ja muissakin tilaisuuksissa, joko yksin tai yhdessä muiden kanssa. Kokoonpanot vaihtelivat, samoin soittimet. Viulu ja harmoni olivat kuitenkin tavallisimmat. Tuon ajan oppi-isiä olivat mm. Matti Haudanmaa (1858–1936), Friiti Ojala (1892–1951), Viljami Niittykoski (1895–1985) ja kanteleensoittajana paremmin tunnettu Eino Tulikari (1905–1977).


title: Konsta Jylhä

text: Autoilijan ammattiin Konsta Jylhä perehtyi koulupoikana ajaessaan kuorma-autolla rakennustarvikkeita työmaille. Aluksi hänellä ei ollut edes ajokorttia. Sen hän hankki vasta myöhemmin. Armeijasta päästyään hän hankki ystävänsä ja naapurinsa Otto Virkkalan (1904–1974) kanssa yhdessä kuorma-auton, jolla ajettiin aluksi maitoa ja puutavaraa. Sota-aikana toverukset olivat huoltojoukoissa autonkuljettajina, ja sotien jälkeen jatkettiin puutavaran ajamista. Konsta Jylhän autoilijan työt loppuivat maaliskuussa 1961, jolloin hän jäi lavalta pudonneen tukkikuorman alle kuormaa purkaessaan. Hän sai kallonmurtuman ja aivotärähdyksen joiden seurauksena korviin jäi soimaan tinnitus. Tuskin hän oli ehtinyt toipua tästä vakavasta onnettomuudesta, kun hän sai ensimmäisen sydänkohtauksensa vuonna 1962. Sen jälkeen hän ei enää voinut säännöllisesti tehdä työtä, mutta jaksoi soittaa viulua 1970-luvun lopulle asti.


title: Konsta Jylhä

text: Purppuripelimannit olivat aloittaneet vuoden 1946 aikoihin, aluksi vaihtelevissa kokoonpanoissa. Ohjelmistoon kuului vanhoja keskipohjalaisia pelimannikappaleita. Kokoonpanoksi muodostui vähitellen kaksi viulua, kontrabasso ja harmoni. Yhtyeen nimeksi vakiintui "Kaustisen Purppuripelimannit". Se mainitaan ensimmäiseksi pelimanniyhtyeeksi, joka otti kontrabasson käyttöön säestyssoittimena. 1950-luvun puolessavälissä se äänitti Yleisradiolle keskeisimmän kaustislaisen pelimanniohjelmiston, n. 35 kappaletta, joista vanhimmat ovat 1700-luvulta. Näistä tunnetuimpia ovat "Peltoniemen Hintriikin surumarssi", "Pääskysen valssi" ja "Häävalssi". Äänitteitä soitetaan radiossa vieläkin, joskin harvoin. Yhtyeessä soittivat tuolloin viulua Elias Kentala (1909–1958) ja Konsta Jylhä, kontrabassoa Veikko Järvelä (1913–1974) ja harmonia Veli Valo (1914–1998). Elias Kentalan kuoltua ja Konsta Jylhän loukkaannuttua onnettomuudessa yhtyeen toiminta oli muutaman vuoden pysähdyksissä.


title: Konsta Jylhä

text: Työkyvyn menetys onnettomuuden ja sydänkohtauksen jälkeen avasi hänelle mahdollisuuden keskittyä entistä enemmän kansanmusiikkiin. Vuonna 1963 Mainos-TV:ssä pyöri ohjelmasarja "Pitäjien parhaat", johon myös Kaustinen osallistui – Purppuripelimanneilla tietenkin. Konsta Jylhä sai tehtäväksi koota yhtyeen uudelleen. Hän oli toipilaana ollessaan seurannut nuoremman polven edesottamuksia ja etsiskellyt sopivia uusia kykyjä. Purppuripelimannien uusiksi soittajiksi tulivat Hannu Rauma (s. 1934), toinen viulu ja Toimi Uusitalo (1938–2010), harmoni. Jylhä itse rupesi soittamaan ensi viulua ja Veikko Järvelä jatkoi basistina. Tällä kokoonpanolla yhtye tuli tunnetuksi 1960-luvun lopulla ja oli huipulla 1960- ja 1970-lukujen vaihteessa, jolloin myös kansanmusiikin suosio oli huipussaan. Se keikkaili ympäri Suomea (mm. Ruisrockissa 1970 ja Finlandia-talossa 1972) ja kävi myös muissa Pohjoismaissa. Yhtye oli kutsuttu myös Yhdysvaltoihin, mutta kotimaan keikkakiireet ja Konsta Jylhän yhä huononeva terveys pitivät sen Suomessa. Veikko Järvelän kuoltua tuli hiljaisempi kausi, jolloin myös Konsta Jylhä jätti yhtyeen terveydentilansa takia vuoden 1974 aikoihin. Purppuripelimannien toiminta ei suinkaan loppunut, vaan yhtye jatkoi uudella kokoonpanolla. Hannu Rauma siirtyi soittamaan ensi viulua, Raimo Uusitalo (s. 1935) tuli toisen viulun soittajaksi ja Tapio Kivelä (s. 1945) basistiksi. Toimi Uusitalo jatkoi tämmääjänä. Vuonna 1988 se levytti tällä kokoonpanolla albumin "Santerin kahvilassa", joka on tähän mennessä yhtyeen viimeinen Konsta Jylhän sävellyksiä sisältävä levy.


title: Konsta Jylhä

text: Kanttori Aaro Kentala (1920–1991) ehdotti vuonna 1964 Konstalle, että tämän pitäisi ruveta säveltämään. Konsta epäröi aluksi, mutta ajatus jäi itämään. Hän toipui parhaillaan onnettomuudesta, työkyky oli mennyt, rahahuoliakin oli. Perheellisen oli kuitenkin pakko yrittää, ja pelimanniveri veti kansanmusiikin pariin.


title: Konsta Jylhä

text: Kesällä 1964 syntyivät Konsta Jylhän ensimmäiset sävellykset, aluksi kaksi valssia. Toinen sai nimekseen "Konstan valssi" ja toisen nimeksi vakiintui "Konstan parempi valssi". Sävellyksiä rupesi tulemaan enemmänkin. Tunnetuin niistä, "Vaiennut viulu", syntyi jouluna 1964. Muita tunnettuja ovat "Kruunu-Marjaanan polska, Jeremian polska, Tähtisilmä-valssi, Vuokraemännän sotiisi, Jylhän polska, Kehtolaulu, Metsämarssi, Penttilän sillalla, Parhaalle ystävälle" ym. Sävellyksiä syntyi melkein itsestään, mutta vaikeampaa oli keksiä nimiä kaikille kappaleille. Läheiset ihmiset ja ympäristö sekä omaan elämään liittyvät tapahtumat antoivat kuitenkin aiheita nimille. Outovesi on pieni järvi, jonka rannalla Konstalla oli maatilkku. Siellä hän rentoutui kävelemällä metsässä. "Outoveden valssi" sai nimensä näistä maisemista. "Lapin Kullan sotiisi, Olutmarssi, Motellin hämärässä, Rapukestit" ym. ovat keikkamatkojen tunnelmien tuloksia, kuten myös "Museon varjossa". Se syntyi Finlandia-talolle tehdyn keikan jälkeen. Finlandia-talohan on Helsingissä Kansallismuseota vastapäätä. "Hurmuri" oli vanha hevonen, joka löntysteli verkkaiseen tahtiin Konstan kotitalon ohi. "Kesän tullessa" on sävelletty vanhimman tyttären Ruutin häihin. "Hannun ja Riitan häävalssia" tanssittiin pelimannikollega Hannu Rauman ja hänen nuorikkonsa Riitan häissä kesällä 1972.


title: Konsta Jylhä

text: Kaustisen Purppuripelimannien lisäksi myös muut esittäjät ovat levyttäneet Konstan pelimannikappaleita, esim. Vesa-Matti Loiri, Eino Grön ja Finntrio.


title: Konsta Jylhä

text: Kääntymyksen eli uskoontulemisen Konsta Jylhä koki vuoden 1974 vaiheilla. Siihen vaikuttivat amerikkalaisen parantajaevankelista Kathryn Kuhlmanin kirja "Jumala voi" sekä Konstan kotikunnassa Kaustisella kokoontunut raamattupiiri. Pian uskoontulonsa jälkeen Konsta alkoi säveltää hengellisiä lauluja, joiden sanat syntyivät raamattupiirissä. Hänen kymmenen vuoden aikana säveltämänsä hengelliset sävelmät ovat tulleet suosituiksi eri kristillisissä kirkkokunnissa ja herätysliikkeissä. Sävellyksistä mainittakoon "Pyhäaamu Herran temppelissä, Ilovirsi matkalla taivaaseen, Kansansoittajan kehtolaulu" ja "Joululaulu". Laulujen sanoittajina ovat olleet puoliso Rebekka Jylhä, tytär Ulla Haili, Paul Holm (Paavo Helistön salanimi) ja pelimannitoveri Viljami Niittykoski, kansanmusiikin säveltäjä hänkin. Näitä ovat levyttäneet mm. Eija Merilä, Samuli Sirén, Karoly Garam ja Mauno Kuusisto. Myös Aaro Kentalan 1960-luvun alussa perustama Hääkuoro on levyttänyt paljon Konsta Jylhän musiikkia.


title: Konsta Jylhä

text: Konsta Jylhä on säveltänyt yhteensä n. 70 pelimannisävelmää ja viitisenkymmentä hengellistä kappaletta.


title: Konsta Jylhä

text: Konsta Jylhä muistetaan vaatimattomana ja nöyränä miehenä, joka ei halunnut tuoda itseään esille. Hänet mainitaan myös helläluontoisena perheenisänä. Hän avioitui 1951 Rebekka Hautakosken kanssa. Perheeseen syntyi viisi lasta.


title: Konsta Jylhä

text: Hän ihmetteli kansanmusiikin suurta suosiota. Suosio johtui suureksi osaksi Kaustisen kansanmusiikkijuhlista (Kaustinen Folk Music Festival) joista ensimmäiset järjestettiin vuonna 1968. Silloin yleisölle tarjoutui tilaisuus kuunnella sitä musiikkia, jota Konsta Jylhän kotiseudulla soitettiin. Keskipohjalaisissa paikallisissa tilaisuuksissa – pääasiassa häissä – soitetusta kansanmusiikista tuli yhtäkkiä valtakunnallisesti suosittua, ja tavallisesta hääpelimannista tuli kuuluisuus, joka veti konserttisalit täyteen ja jota kaikki tahtoivat kuulla. Hän suhtautui tilanteeseen omalla vaatimattomalla tavallaan, mutta ymmärsi kuitenkin asemansa kansanmusiikin keulakuvana ja sopeutui rooliinsa. Soittaminen sujui häneltä vanhalla rutiinilla ja hän soitti mielellään. Matkustaminen keikoilla rasitti kuitenkin sydänvaivoista kärsivää pelimannia, joka joutui istumaan autossa tuntikausia ja yöpymään milloin missäkin.


title: Konsta Jylhä

text: Monet julkisuuden henkilöt kertoivat julkisesti pitävänsä Konsta Jylhän musiikista ja ihailevansa suuresti häntä kansanmuusikkona. Yksi heistä oli juoksija ja moninkertainen olympiavoittaja Paavo Nurmi. Hän oli eläessään esittänyt toiveen, että hänen hautajaisissaan on soitettava "Vaiennut viulu" ja nimenomaan Konsta Jylhän soittamana. Konsta oli kuitenkin Paavo Nurmen kuoleman aikoihin sairaalahoidossa, joten Hannu Rauma matkusti Helsinkiin toteuttamaan Paavo Nurmen toiveen Vanhassa kirkossa lokakuussa 1973.


title: Konsta Jylhä

text:
Yleisö liikuttui usein kuunnellessaan Konsta Jylhän musiikkia. Hän itsekin pyyhki kerran kyyneliään suorassa televisiolähetyksessä soitettuaan Purppuripelimannien kanssa "Vaienneen viulun". Sen soittaminen oli hänelle aina voimanponnistus, joka vaati keskittymistä. "Vaiennut viulu" oli soitettava aina hyvin.
Konsta Jylhä oli ottanut elämäntehtäväkseen kansanmusiikin edistämisen ja tunnetuksi tekemisen. Hän oli päättänyt soittaa niin kauan kuin jaksaa ja niin kauan kuin yleisö jaksaa häntä kuunnella. Hän esiintyi viimeisen kerran julkisesti vuonna 1978. Viimeisinä vuosinaan hän joutui sydänsairautensa takia käymään usein sairaalassa ja esiintyi harvoin julkisuudessa. Kaustisen kansanmusiikkijuhlilla hän kävi vielä ainakin kesällä 1983. Maaliskuussa 1984 hän sai uuden vakavan sydänkohtauksen ja kuoli syyskuussa 1984 Vetelin sairaalassa 74-vuotiaana.


title: Konsta Jylhä

text: Hänet nimitettiin mestaripelimanniksi 1970, director musices -arvonimen hän sai 1971 ja Pro Finlandia -mitalin 1978. Lisäksi hänelle myönnettiin valtion taiteilijaeläke vuonna 1970. Kuoltuaan hän sai valtiolliset hautajaiset. Hänen syntymästään tuli vuonna 2010 kuluneeksi sata vuotta, ja tämän kunniaksi lyötiin nimellisarvoltaan 10 €:n hopeinen juhlaraha ”Konsta Jylhä ja kansanmusiikki”.


title: P.W.A.

text: P.W.A. on virolainen, Tallinnasta kotoisin oleva RAC-yhtye. P.W.A. on tehnyt yhteislevyn suomalaisen Sniperin kanssa vuonna 2003. P.W.A:n ja Sniperin yhteisalbumin nimi oli "In Hate Of The Russian".


title: P.W.A.

text: Yhtye on saanut suosiota Pohjoismaissa sekä Baltiassa. Yhtyeen nimi: P.W.A. tarkoittaa Preserve White Aryans. Bändi on esiintynyt lukuisia kertoja Suomessa, ensimmäisen kerran Perkele Skins -järjestön kerhotiloissa Turussa 1996.


title: P.W.A.

text: Alun perin P.V.A. (Perverts Versus Angels) nimellä toiminut yhtye muutti nimensä P.W.A:ksi (Preserve White Aryans) 1999, ja julkaisi ensimmäisen albuminsa "It's Time To Awake" vuonna 2000. Nykyään P.W.A:ssa ei ole yhtään P.V.A:n alkuperäisjäsentä jäljellä.


title: Diastereomeeri

text: Stereokemiassa toistensa diastereomeerejä ovat kaikki molekyylien stereoisomeerit, jotka eivät ole toistensa enantiomeerejä eli peilikuvaisomeerejä. Diastereomeriaa on esimerkiksi aineilla, joissa useampi kuin yksi kiraliakeskus. Diastereomeerejä ovat kuitenkin myös molekyylien erilaiset konformeerit eli tietyt konformaatiot. Konformeereillä ei välttämättä ole kiraliakeskusta.


title: Diastereomeeri

text: Kahdella toistensa diastereomeerillä on yleensä erilaiset fyysiset ominaisuudet (kiehumispisteet, poolisuus jne.) ja myös niiden reaktiivisuus voi olla erilainen, toisin kuin enantiomeereillä, joiden fyysiset ominaisuudet ovat samanlaiset (lukuun ottamatta optista aktiivisuutta). Tästä syystä diastereomeerien erottaminen toisistaan rasemaatista esimerkiksi kromatografialla on usein helppoa. Asia on toisin enantiomeerien kohdalla, joiden kromatografinen erottelu yleensä vaatii ensin enantiomeerien reagointia jonkin yksittäisen eli enantiopuhtaan stereoisomeerin kanssa. Diastereomeeristen konformeerien erottelu voi kuitenkin olla mahdotonta.


title: Diastereomeeri

text: Diastereomeria voidaan karkeasti jakaa kiraliakeskuksiin, kaksoissidoksiin ja konformeereihin pohjautuviin diastereomerian muotoihin.


title: Diastereomeeri

text: Toistensa diastereomeerit voivat erota yhden tai useamman kiraliakeskusten osalta. Poikkeuksia ovat mesoyhdisteet, joiden mahdollisista diastereomeeristä osa on oikeasti identtisiä, eivätkä ne siten ole diastereomeerejä.


title: Diastereomeeri

text: Jos jätetään mahdollinen konformeria huomiotta, on 2 kiraliakeskusta omaavalla ja vain yksöissidoksia sisältävällä molekyylillä enintään 4 stereoisomeeriä. Näistä 2 ovat toistensa enantiomeerejä ja loput 2 ovat diastereomeerejä. Esimerkiksi treoniinilla on 2 kiraliakeskusta, joten sillä on 4 erilaista stereoisomeeriä: isomeeriparit (2R,3R) ja (2S,3S) ovat toistensa enantiomeerejä kuten ovat myös (2R,3S) ja (2S,3R). Muut isomeeriparit kuten (2S,3S) ja (3R,3S) ovat toistensa diastereomeerejä.


title: Diastereomeeri

text: Muita kiraliakeskuksista riippuvan diastereomerian mahdollisia ilmenemismuotoja ovat muun muassa (lista ei ole täydellinen)"cis-trans"-Isomeerit ja "E, Z" -isomeerit ovat diastereomeerejä. Näitä isomerian muotoja ilmentävissä molekyyleissä on kaksoissidoksia, jotka voidaan luokitella tietyin ehdoin joko "cis"- tai "trans" -sidoksiksi, tai "E"- tai "Z"-sidoksiksi.


title: Diastereomeeri

text: Lisäksi "cis-trans"-isomerian käsite pätee myös muun muassa oktaedrisiin ja tasoneliömäisiin kompleksiyhdisteisiin, joissa ei aina ole rakenteissaan kaksoissidoksia.


title: Diastereomeeri

text: Konformeerillä on tietty konformaatio, jossa molekyylin potentiaalienergia on selkeästi tunnistettavassa paikallisessa energiaminimissä. Molekyylit, jotka ovat toistensa konformeerejä, eivät eroa toisistaan konfiguraatioiltaan eli kolmiulotteisilta järjestyksiltään. Konfiguraation muuntuminen yhdestä toiseksi vaatii kemiallisten sidosten rikkoutumista.


title: Diastereomeeri

text: Hienojakoisempia konformeerien luokitteluita ovat muun muassa (lista ei ole täydellinen)


title: Finnforest

text: Finnforest Oyj oli suomalainen, Metsäliitto Osuuskuntaan kuulunut puutuoteteollisuusyhtiö. Yhtiö sulautettiin 31. maaliskuuta 2006 Metsäliitto Osuuskuntaan, jolloin Finnforestin nimi muuttui Metsäliiton Puutuoteteollisuudeksi.


title: Finnforest

text: Vuoden 2012 helmikuussa Metsäliitto-konserni otti käyttöön brändinimen Metsä Group ja yhtenäisti yritysilmettään muun muassa ottamalla käyttöön uuden yritystunnuksen. Tällöin Metsäliiton Puutuoteteollisuudesta tuli Metsä Wood.


title: Skeleton talviolympialaisissa 2002

text: 2002 talviolympialaisissa Salt Lake Cityssä Utahissa, Yhdysvalloissa kilpailtiin kolmatta kertaa olympialaisten historiassa skeletonissa eli mahakelkkailussa.


title: Skeleton talviolympialaisissa 2002

text:
Kilpailut käytiin 20. helmikuuta 2002 "Utah Olympic Parkin" 1 200 metrin mittaisella radalla, jossa korkeuseroa on yhteensä 91 metriä ja 13 kurvia.
Kilpailussa laskettiin kaksi laskua, joiden yhteisaika ratkaisi voittajan. Ensimmäistä kertaa mukana oli myös naisten sarja.


title: Muurala

text: Muurala () on Espoon kaupunginosa. Se sijaitsee Espoon keskuksen pohjoispuolella, Kehä III:n ja Turunväylän kainalossa. Asukkaita on 3 100 (2003).


title: Muurala

text: Suurin osa nykyisestä Espoon keskukseksi kutsutusta alueesta oli aikaisemmalta nimeltään Muurala. Radan eteläpuoleisia alueita kutsuttiin pääosin Suvelaksi. Espoon keskuksessa sijaitsee edelleen Muuralan sairaala, nyttemmin Samarian tiloissa tai yhteydessä, Espoonväylän ja Siltakadun risteyksessä, liikenteellisesti keskeisellä paikalla.


title: Muurala

text: Muuralasta on ollut asutusta jo kauan. Muun muassa tiettyä savenmuokkaustapaa kutsutaan Muuralaan pohjaamalla nimellä Morby keramiikka.


title: Pohjoismaiset hiihtolajit talviolympialaisissa 2002

text: 2002 talviolympialaisissa Salt Lake Cityssä, Utahissa, Yhdysvalloissa järjestettiin maastohiihdossa, yhdistetyssä ja mäkihypyssä 18 kilpailua.


text: Maastohiihdot käytiin Soldier Hollowissa ja mäkihypyt Park Cityssä.


text: Ajankohta: 19. helmikuuta 2002


text: Ajankohta: 12. helmikuuta 2002


text:
Ajankohta: 14. helmikuuta 2002
Matkaan lähdettiin 15 kilometrin hiihdon tulosten perusteella. Espanjan Johann Mühlegg menetti kultamitalinsa jäätyään kiinni dopingin käytöstä.


text:
Ajankohta: 9. helmikuuta 2002
Espanjan Johann Mühlegg menetti kultamitalinsa jäätyään kiinni dopingin käytöstä.


text: Ajankohta: 23. helmikuuta 2002


text: Espanjan Johann Mühlegg menetti kultamitalinsa jäätyään kiinni dopingin käytöstä.


text: Ajankohta: 17. helmikuuta 2002


text: Ajankohta: 19. helmikuuta 2002Sijoille 1-2 sijoittuneet Venäjän Larisa Lazutina ja Olga Danilova menettivät mitalinsa jäätyään kiinni dopingin käytöstä.


text: Venäjän Larisa Lazutina menetti hopeamitalinsa jäätyään kiinni dopingin käytöstä.


text: Ajankohta: 21. helmikuuta 2002


text: Ajankohta: 21.-22. helmikuuta 2002


text: Ajankohta: 16. - 17. helmikuuta 2002


text: Ajankohta: 10. helmikuuta 2002


text: Ajankohta: 13. helmikuuta 2002


text:
Ajankohta: 18. helmikuuta 2002
Saksan joukkue voitti Suomen pienimmällä mahdollisella erolla, yhdellä pisteen kymmenesosalla.


title: Vartioharju

text: Vartioharju (ruots. Botbyåsen) on Vartiokylän kaupunginosan osa-alue Itä-Helsingissä. Pientalovaltaisella alueella elää noin 6 000 asukasta. Osa-alueen palveluihin kuuluvat koulut ja päiväkodit, mutta siellä sijaitsee myös muun muassa muutama ravintola, hammashoitola ja Alepa. Vartioharjussa oli vuoden 2010 lopussa 855 työpaikkaa. Vartioharjulaisten keskitulot olivat vuoden 2008 lopussa 34 973 euroa henkeä kohden, tehden alueesta itäisen suurpiirin vauraimpia alueita, joskin Marjaniemessä tulot ovat hieman korkeammat.


title: Vartioharju

text: Vartiokylän seurakunnan entinen pääkirkko sijaitsee Vartioharjussa Kiviportintien varrella. Seurakunnan luopuessa Matteuksenkirkosta Puotinharjussa Vartiokylän kirkosta tulee uudelleen seurakunnan pääkirkko. Kirkossa on harrastustiloina mm. palloilusali ja alakerrassa tilat partiolippukuntien toiminnalle.


title: Vartioharju

text: Vartioharjussa on Vartiokylän ala-asteen koulu, entinen Vartiokylän kansakoulu. Sen itäsiivessä toimi 1970-luvun loppuun asti Vartiokylän sivukirjasto joka lakkautettiin Itäkeskuksen kirjaston aloittaessa.


title: Vartioharju

text: Vartioharjussa on nähtävänä osia ensimmäisen maailmansodan aikaisesta Helsingin maalinnoituksesta. Niistä suurin kohde on Vartiokylän linnavuoren rinteeseen rakennetut juoksuhaudat ja ammusluola.


title: Vartioharju

text: Itäväylä kulkee Vartioharjun läpi, jonka kohdalla tie on nelikaistainen. Vartioharjun jälkeen tie muuttuu itään mentäessä kaksikaistaiseksi.. Osa-alue sijaitsee Kehä I:n ja Kehä III:n välissä. Tiet aiheuttavat alueelle melu- ja saastehaittoja.


title: Vartioharju

text: Puotilan metroasema on alle puolen kilometrin päässä Vartioharjun lounaisista osista. Metromatka keskustaan vie noin 17 minuuttia.


title: Vartioharju

text:
Linjat 95, 97 ja 97V kulkevat Vartioharjussa. Ne tarjoavat yhteydet Itäkeskuksen, Kontulan, Mellunmäen ja Puotilan metroasemille. Yölinjoista 95N, 97N ja 841N kulkevat alueelle. Linja 97N liikennöi myös lauantain ja sunnuntain vastaisina öinä aamuyölinjana.
Itäkeskukseen pääsee myös Itäväylää pitkin kulkevilla Östersundomin linjoilla 93/93K sekä Söderkullan linjalla 841. Osa Porvoon suuntaan matkaavista kaukobusseista kulkee Itäväylää pitkin U-linjoina.


title: Koovee

text: KOOVEE on tamperelainen vuonna 1929 nimellä Tampereen Työväenyhdistyksen Urheilu- ja Voimailuseura Kilpa-Veljet r.y. perustettu monilajiurheiluseura. Sittemmin seuran nimeä on muutettu useita kertoja, ensin muotoon Tampereen Kilpa-Veljet Ry (TK-V), tämän jälkeen muotoon KOO-VEE Ry ja lokakuussa 2010 nykyiseen muotoon Koovee Ry. Koovee on Suomen suurimpia urheiluseuroja. Seura oli alun perin TUL:n jäsen. Vuonna 1959 urheilun keskusjärjestöjen yhteistoiminta vaikeutui, mikä uhkasi etenkin jääkiekkoilijoiden asemaa. Lopulta seura erotettiin Työväen Urheiluliitosta. Osa urheilijoista erosi seurasta ja perusti Tampereen Painiseuran ja Tampereen Sisun TUL:n alaisuuteen.


title: Koovee

text: Seuran jaostot ja jäsenseurat vastaavat pääsääntöisesti kukin yhdestä urheilulajista, mutta osalla jaostoista on vastuullaan monta toisiaan lähellä olevaa lajia.Seuralla on myös laajaa lasten liikuntatoimintaa: mukana toiminnassa on parituhatta lasta. Kilpaurheilun lisäksi seura järjestää kuntourheilua, veteraaniurheilua ja suuria liikuntatapahtumia. Kuntourheilun puolelle kuuluu myös suosittu "Olkkosen reeniryhmä", joka on tarkoitettu urheilusta vieraantuneiden saattamiseen liikunnan pariin.


title: Koovee

text: Seuran aiempia lajeja ovat olleet muiden muassa hiihto, jalkapallo ja pöytätennis.


title: Koovee

text: Huippu-uinnissa Kooveeta edusti muun muassa Eetu Karvonen. Vuoden 2013 tammikuussa Koovee ja Tampereen Uimaseura ilmoittivat yhdistävänsä kilpauintijaostonsa uudeksi seuraksi, Uinti Tampereeksi, minkä myötä Kooveen uintijaoston valmennus- ja kilpauintitoiminta päättyi. Seura keskittyy nykyisin masters- ja lasten harrasteuintiin.


title: Koovee

text: Kaikilla kilpajaostoilla on Suomen mestaruuksia.Jääkiekossa Kooveen pelaaja Erkki Suokko teki vuonna 1961 kolme maalia vain 50 sekunnissa, mikä oli pitkään pääsarjatason Suomen-ennätys. Tämä tapahtui Koulukadun tekojääradalla 26.12.1961, jolloin Koovee kaatoi HIFK:n maalein 13–2. Juha Leimu rikkoi ennätyksen joulukuussa 2015 tehtyään kolme maalia 44 sekunnissa.


title: Karakallio

text: Karakallio () on Espoon kaupunginosa, joka kuuluu Suur-Leppävaaran suuralueeseen. Karakalliossa oli 5 495 asukasta vuodenvaihteessa 2016–2017. Se sijaitsee Leppävaaran lähistöllä, Turuntien varressa. Myös Kehä II:n pohjoispää alkaa Karakalliosta.


title: Karakallio

text: Karakallion rakennukset ovat suurimmaksi osaksi kerrostaloja. Suurin osa asuntokannasta on rakennettu 1960- ja 1990-lukujen välillä.


title: Karakallio

text: Alueen luonto on kallioista. Karakallio tarjoaa hyvät mahdollisuudet ulkoiluun, ja kalliomaastossa kulkevalla kuntoradalla on suuret korkeuserot. Karakalliossa on myös nuorisotila.


title: Karakallio

text: Karakallion ostoskeskuksessa toimii Alepa, R-kioski, Pizza Center, ravintola Karkelo, parturikampaamoja, kukkakioski ja martan nurkka. Rastaspuiston osa-alueella toimii Lidl.


title: Karakallio

text: Lähellä ostoskeskusta on Karakallion koulu, jossa toimivat peruskoulun yläluokat. Myös Rastaalan alakoulu sijaitsee käytännössä kiinni Karakalliossa. Karakalliossa on myös Karatalo, jossa toimii kulttuuripalveluiden lisäksi nuorisopalveluja ja työväenopisto. Karakalliossa sijaitsee myös Palvelutalo Hopeakallio ja Karakallion kirkko ”Karakappeli”.


title: Meleagros (sotilas)

text: Meleagros (kreikaksi Mελεαγρος, kuoli 323 eaa.) oli makedonialainen sotilas joka palveli Aleksanteri Suuren armeijassa. Hän näytteli tärkeää osaa Aleksanterin kuoleman jälkeen kun hän puolusti Aleksanterin veljeä Arridaiosta.


title: Meleagros (sotilas)

text: Meleagros seurasi Aleksanterin armeijan mukana tämän sotaretkellä Persiaa vastaan. Meleagros johti yhtä falangi-osastoa (takseis, ταξεις) Granikosjoen taistelussa ja myöhemmin hän sai kunnian johtaa niitä makedonialaisia jotka saivat palata kotiin vuoden 334 eaa. talven ajaksi. Meleagros ja hänen johdossaan olleet sotilaat palasivat Aleksanterin luokse Gordionissa vuonna 333 eaa. Meleagros johti osastoaan myös Issoksen ja Gaugamelan taisteluissa. Hän oli myös mukana Intian sotaretken aikana ja Hydaspesjoen taistelussa.


title: Meleagros (sotilas)

text: Aleksanterin kuoltua vuonna 323 eaa. Babylonissa Meleagros oli ensimmäisten joukossa ehdottamassa että Aleksanterin vähäjärkisestä velipuolesta Arridaioksesta tehtäisiin uusi kuningas. Ratsuväen komentaja Perdikkas taas suosi Roksanen syntymätöntä lasta. Lopulta päädyttiin kompromissiin jonka mukaan Arridaios ja syntymätön lapsi, jos kyseessä olisi poika, saisivat jakaa kuninkuuden. Roksanen lapsi oli kun olikin poika ja hänelle annettiin nimeksi Aleksanteri IV.


title: Meleagros (sotilas)

text: Perdikkas päätti kuitenkin päästä eroon vastustajastaan ja antoi teloittaa Meleagroksen kannattajat Arridaioksen edessä. Näin sotilaat saivat sen käsityksen että Arridaios olisi määrännyt heidät teloitettavaksi. Myös 300 jalkaväen sotilasta teloitettiin esimerkkinä toisille. Meleagros pakeni läheiseen temppeliin, mutta hänet murhattiin siellä Perdikkaan käskystä.


title: Jälkiteollinen yhteiskunta

text: Jälkiteollisessa yhteiskunnassa yli puolet bruttokansantuotteesta syntyy palvelusektorilla. Käsitteenä "jälkiteollinen yhteiskunta" syntyi 60- ja 70-lukujen vaihteessa, kun joissakin maissa havaittiin teollisuuden osuuden niin bruttokansantuotteesta kuin työntekijöistä vähenevän. Suomessa on suosittu termiä palveluyhteiskunta samasta asiasta, koska termi "jälkiteollinen" on viitannut harhauttavasti teollisuuden merkityksen vähenemiseen. Jälkiteollisiksi yhteiskunniksi muuttuneet teollisuusmaat ovat yhä kuitenkin johtavia teollisuusmaita, vaikka teollisen tuotannon suhteellinen arvo on niissä laskenut, sillä määrä on kuitenkin kasvanut.


title: Jälkiteollinen yhteiskunta

text: Palveluihin lukeutuvat yksityisen sektorin tuottamat kuluttaja- ja yrityspalvelut sekä julkisen sektorin tuottamat julkiset palvelut. Palveluyhteiskunnan kehittymisessä kuluttajapalvelut ovat keskeisellä sijalla. Palveluja voidaan myös viedä ulkomaille, mitä kutsutaan palveluvienniksi.


title: Jälkiteollinen yhteiskunta

text: Termiä "jälkiteollinen yhteiskunta" käytti ensimmäisenä ranskalainen taloustieteilijä Alain Touraine julkaisuissaan vuonna 1969 ja kirjassaan "The Post-Industrial Society. Tomorrow's Social History: Classes, Conflicts and Culture in the Programmed Society" (1971). Tunnetuksi jälkiteollista yhteiskuntaa teki taloustieteilijä Daniel Bell kirjassaan "The Coming of Post-Industrial Society" (1973). Jälkiteollisen yhteiskunnan määritelmä perustuu Colin Clarkin talouden kolmen sektorin hypoteesin. Näistä käytetään nimitystä primaarisektori eli alkutuotanto, sekundaarisektori eli jalostus ja tertiaarisektori tarkoittaen palvelusektoria. Myöhemmin malliin on lisätty neljäs, tietopohjaisten aktiviteettien osuutta kuvaava sektori, jolla on perusteltu käsitettä tietoyhteiskunta.


title: Jälkiteollinen yhteiskunta

text: Historiallisesti maatalousyhteiskunnissa suurin osa ihmisistä, jopa 90%, on ollut alkutuotannossa. Teollisuuden osuus alkoi kasvaa 1700-luvulla ja 1800-luvun lopulla syntyi teollisia yhteiskuntia, joissa suurin osa tuotannonarvosta syntyi teollisuudessa. Jälkiteollisia yhteiskuntia on syntynyt toisen maailmansodan jälkeen. Taloustilastojen mukaan Suomessa oli alkanut jälkiteollinen vaihe vuonna 1980.


title: Jälkiteollinen yhteiskunta

text: Teollisen tuotannon arvonlasku bruttokansantuotteessa ei välttämättä merkitse tuotannon supistumista, vaan useimmin teollisten tuotteiden hinnan laskua suhteessa palveluihin. Teollisuus on pystynyt nostamaan tuottavuutta ja samalla tuotteiden hinnat ovat kilpailun vuoksi laskeneet. Vielä voimakkaammin on kasvanut maatalouden tuottavuus. Tilastoihin kätkeytyy myös sellaisia muutoksia, että teollisuus on ulkoistanut ennen omina toimintoinaan olleita palveluja, kuten siivous, kiinteistöjen kunnossapito, kirjanpito- ja laskutus, vartiointi ja vastaavia toimintoja ja näistä on tullut ostettuja palveluja. Myös uusien teollisuusmaiden synty on nopeuttanut vanhojen teollisuusmaiden rakennemuutosta 1900-luvun lopulla. Työntekijöiden määrä palvelusektorilla on kasvanut, erityisesti koulutuksen ja terveydenhoidon aloilla.


title: Jälkiteollinen yhteiskunta

text: Palveluelinkeinot kuten koulutus ja tutkimus, sairaanhoito, rahoitus, jakelu ja kuljetus, hallinto, tiedotusvälineet ja viihde kasvoivat teollisuuden rinnalla 1900-luvulla alussa ja samalla yhä suurempi osa työntekijöistä työllistyi palvelutuotannossa. Teollisuuden tuottama tulojen kasvu auttoi palvelusektorin kehitystä. 1900-luvun toisella puoliskolla tuotannon tietointensiivisyyden ja kansainvälistymisen seurauksena on tarvittu uusia palveluja. Palvelualojen kasvu on edistänyt myös kaupungistumista. Kaupungeissa on laajemmat työmarkkinat ja enemmän koulutus- ja viihdepalveluja. Kaupungeissa on innovatiivisille ja luovillealoille tärkeä vilkaampi ihmisten vuorovaikutus. Myös joidenkin palvelualojen tuottavuus on kasvanut voimakkaasti, esimerkiksi tieto-, rahoitus- ja viestintäalojen, viimeksi mainitusta esimerkkinä siirtyminen käsivälitteisistä puhelinkeskuksista automaattisiin. Kulutukseen perustuva talous on kasvattanut vähittäiskauppaa ja matkailua. Esimerkiksi liikennelennoista on kasvanut suuri tuotannonala.


title: Jälkiteollinen yhteiskunta

text: Palveluyhteiskunnan kehittymisen perustana on kuluttajien ostovoima, jonka myönteinen kehitys kasvattaa kuluttajapalveluiden tarjontaa yhteiskunnassa kun kuluttajien kulutusmahdollisuudet kasvavat. Palveluyhteiskunnassa ihmiset jakaantuvat karkeasti varakkaisiin joilla on varaa käyttää kuluttajapalveluita ja köyhiin jotka tuottavat kuluttajapalveluita saadakseen korvaukseksi vähimmäispalkan. Tällä tavalla suuri osa kansalaisista palvelee heitä kenellä on varaa käyttää palveluita, mutta näillä kuluttajapalveluja tarjoavilla ei ole läheskään yhtä paljon mahdollisuuksia käyttää itse kuluttajapalveluita.


title: Jälkiteollinen yhteiskunta

text: Verokiila on merkittävä palvelujen kysyntää vähentävä tekijä ja tarkoittaa käytännössä, että saadakseen tunnin palvelua tulee itse tehdä useampia tunteja työtä. Verokiilan lisäksi myös asutuksen hajanaisuus ja kaupunkien pieni koko haittaavat palvelualojen kehittymistä. Tietyt palvelut ja palvelutarjonnan monipuolisuus sekä toimijoiden välinen kilpailu edellyttävät 15 000–20 000:n asukkaan kaupunkeja. Suurkaupungeissa palvelutarjonta on monipuolisin, toisaalta maaseudulla ja pikkukaupungeissa palvelut eivät pääse kehittymään.


title: Jälkiteollinen yhteiskunta

text: Teollisuuden koneistuminen ja automaatio ovat siirtäneet työvoimaa teollisuudesta palvelualoille. Palvelut ovat työllistäneet ihmisiä viime vuosikymmeninä, koska palveluja on ollut hankalampi koneistaa. Esimerkkejä työpaikkojen häviämisestä myös palvelusektorilta on nähtävissä.


title: Jälkiteollinen yhteiskunta

text: Automaattiset liikennevalot olivat varhaisia ihmistyövoiman korvaajia. Pankkiautomaatit ja nettipankki ovat syrjäyttäneet pankkivirkailijat, liikennepoliisien määrää on voitu vähentää nopeusvalvontakameroilla ja automaattikassat ja uudet maksutavat vähentävät kassatyöntekijöiden tarvetta. Yksityisen sektorin suurin komponentti on vähittäiskauppa, jossa verkkokauppa ja sen jatkuva kehittyminen on vähentänyt työvoiman kysyntää. Pankkipalveluiden lisäksi myös vakuutuspalvelut ovat siirtyneet suurelti Internetiin. Koulutuspalvelut ovat siirtymässä Internetiin oppimisympäristöinä joissa on videoluentoja ja tehtäviä.


title: Jälkiteollinen yhteiskunta

text: Viranomaisasiat, lakiasiainpalvelut ja kirjanpitopalvelut saattavat muuttua yhä automatisoidummiksi sähköisen asioinnin ja sähköisten allekirjoitusten yleistymisten myötä. Kuljetuspalveluita ja virkamiesten luovuutta vaatimattomia tehtäviä esimerkiksi verohallinnossa saatetaan korvata keinoälyllä.


title: Pune

text: Pune (, siirtomaa-aikainen englanninkielinen nimi Poona) on kaupunki Intiassa Maharashtran osavaltiossa. Deccanin ylängöllä sijaitsevassa kaupungissa on yli kolme miljoonaa asukasta. Kaupungilla on pitkä historia. Ensimmäiset merkit kaupungista ovat jo ennen 1000-lukua.


title: Pune

text: Pune sijaitsee Mula- ja Mutha-jokien yhtymäkohdassa.


title: Pune

text: Pune sijaitsee Deccan ylängön reunalla. Kaupungin korkeus merenpinnasta on 560 m. Se on kukkulaista aluetta, korkeimmat kukkulat nousevat 800 metriin ja kaupungin ulkopuolella Sinhagadin linnoitus on 1 300 metrissä.


title: Pune

text: Kuumimmat kuukaudet ovat huhti- ja toukokuu, jolloin päivän ylin lämpötila on keskimäärin yli 37 astetta. Viileintä on joulu- ja tammikuussa, keskimääräinen alin lämpötila alle 12 astetta. Eniten sataa kesäkuusta syyskuuhun, yli 100 mm kuukaudessa.


title: Pune

text: Pune on tärkeä teollisuuskeskus. Yksi maailman suurimmista kaksipyöräisten valmistajista, Bajaj Auto, on kotoisin kaupungista. Intian suurimmalla moottorivalmistajalla on tehdas Punessa. Kaupunkia sanotaankin autoteollisuutensa ansiosta Intian Detroitiksi.


title: Pune

text: Punen bussimetro on maan ensimmäinen bussimetrojärjestelmä.


title: Pune

text: Punen rautatieasemalta on säännöllisiä junavuoroja lähikaupunkeihin. Matka Mumbaihin kestää 3–4 tuntia. Kaupungista lähtee myös monia pitkän matkan linja-autoja, esimerkiksi Goaan pääsee yöbussilla 12 tunnissa. Punen kansainvälinen lentoasema sijaitsee 8 km kaupungista koilliseen.


title: Jarama

text: Jarama on 190 kilometriä pitkä joki Espanjan keskiosassa Madridin ja Guadalajaran maakunnissa.


title: Jarama

text: Jaraman alkulähde on Ayllónin vuoristossa Madridin, Guadalajaran ja Segovian maakuntien rajalla. Joki virtaa pohjois–etelä-suunnassa ja ohittaa maan pääkaupungin Madridin sekä Barajasin lentoaseman niiden itäpuolelta. Sen sivujokia ovat muun muassa Henares, Tajuña ja Manzanares. Jarama itse on puolestaan Tajon sivujoki, johon se yhtyy lähellä Aranjuezia. Joen valuma-alue on 11 545 neliökilometriä.


title: Jarama

text: Jaraman ympäristössä käytiin ankaria taisteluja osana Espanjan sisällissotaa vuonna 1937. Nationalistit ylittivät joen helmikuussa tavoitteenaan katkaista Madridista Valenciaan johtava päätie ja eristää tasavaltalaisten pääkaupunki. Nationalistien puolella taistelleet espanjalaiset legioonalaiset ja Afrikan armeijaan kuuluneet marokkolaiset saivat vastaansa tasavaltaa tukeneen 15. kansainvälisen prikaatin. 15. prikaatiin kuului sekä brittiläinen vapaaehtoispataljoona että yhdysvaltalaisia vapaaehtoisia Abraham Lincolnin prikaatista. Huolimatta suurista miestappioista nationalistit onnistuttiin pysäyttämään lähellä tavoitettaan. Seurasi asemasotavaihe kunnes kansainväliset joukot saivat perääntymiskäskyn.


title: Jarama

text: Joen rannalla San Sebastián de los Reyesin kunnassa sijaitsevalla Jaraman moottoriradalla ajettiin Formula 1 -sarjan Espanjan GP:tä 1960-, 1970- ja 1980-luvuilla. Italialaisen autovalmistaja Lamborghinin Jarama-malli on nimetty jokialueella kasvatettujen härkien mukaan.


title: Karbidi

text: Karbidi on hiilen ja sitä vähemmän elektronegatiivisen aineen yhdiste. Karbidit voidaan yleisesti ottaen jaotella kemiallisen sidostyypin mukaan seuraaviin ryhmiin: (i) suolamaiset, (ii) kovalenttiset karbidit, (iii) välisijakarbidit ja (iv) "välimuotoiset" siirtymämetallien karbidit. Esimerkkinä kustakin ryhmästä voidaan mainita kalsiumkarbidi, piikarbidi, volframikarbidi ja rautakarbidi eli sementiitti, joilla kaikilla on suuri teollinen merkitys. Ionisten karbidien nimeäminen ei ole systemaattista.


title: Karbidi

text:
Suolamaisia, ionisidoksellisia karbideja muodostavat vahvasti elektropositiiviset alkuaineet, lähinnä alkalimetallit, maa-alkalimetallit ja ryhmän 3 metalliset alkuaineet kuten skandium, yttrium ja lantaani. Ryhmään 13 kuuluva alumiini muodostaa myös ionisidoksellisen karbidin, alumiinikarbidin, mutta samaan ryhmään
kuuluvat gallium, indium ja tallium eivät.


title: Karbidi

text: Suolamaiset karbidit jaetaan "metanideihin" eli "metideihin", joissa hiilen ajatellaan olevan C-ionina, "asetylideihin", joissa se on kaksiatomisina C -ioneina, ja "seskvikarbideihin", joissa se on kolmiatomisina C-ioneina. Grafiitin interkalaatioyhdistettä KC, jota voidaan valmistaa kaliumhöyrystä ja grafiitista, sekä fullereenin C alkalimetallien kanssa muodostamia yhdisteitä ei yleensä lueta karbideiksi.


title: Karbidi

text: Kaikki suolamaiset karbidit hydrolysoituvat vesiliuoksissa ja muodostavat hiilivetyjä.


title: Karbidi

text: Metanidit hajoavat vedessä muodostaen metaania. Sellaisia ovat muun muassa alumiinikarbidi (AlC) ja berylliumkarbidi (BeC). Esimerkiksi berylliumkarbidi reagoi veden kanssa seuraavasti:


title: Karbidi

text: Laajemmassa mielessä voidaan metanideiksi kutsua mitä tahansa yhdistettä, joka hydrolysoituu metaaniksi. Sellaisia voisivat olla esimerkiksi suolat, jotka sisältävät vetypitoisia anioneja kuten CH, CH ja CH. Kuitenkin IUPACin systemaattisen nimeämiskäytännön mukaan näistä vain viimeksimainittua sanotaan "metanidiksi". Teoriassa yhdisteitä, joissa on metyyliryhmä ja jokseenkin suuri sidoksen polaarisuus hiilen ja siihen liittyvän muun atomin kuin vetyatomin välillä, pitää suoloina, joissa on tämä anioni; todellisuudessa kuitenkin useimmat elleivät suorastaan kaikki sellaiset yhdisteet ovat kovalenttisia.


title: Karbidi

text: Eräiden karbidien oletetaan olevan suoloja, joissa on asetylidi-ioni C, jota sanotaan myös perkarbidiksi. Siinä on kovalenttinen kolmoissidos kahden hiiliatomin välillä. Asetylideja muodostavat alkalimetallit, maa-alkalimetallit (berylliumia ja magnesiumia lukuun ottamatta) sekä lantanoidit. Asetylideja ovat esimerkiksi natriumkarbidi NaC, kalsiumkarbidi CaC ja lantaanikarbidi LaC Lantanoidit kuitenkin muodostavat myös seskvikarbideja, joiden kaava on muotoa MC. Myös ryhmän 11 metallit voivat muodostaa asetylideja kuten kupari(I)asetylidi ja hopea-asetylidi. Aktinidien karbideja, joiden stoikiometria on MC ja MC, voidaan niin ikään pitää C:n suolamaisina johdoksina.


title: Karbidi

text: Nämä yhdisteet, esimerkiksi kalsiumkarbidi (CaC), reagoivat veden (HO) kanssa siten, että muodostuu asetyleeniä (CH) ja kalsiumhydroksidia (Ca(OH)) eli sammutettua kalkkia:


title: Karbidi

text: Näin valmistettua asetyleeniä voidaan käyttää polttoaineena esimerkiksi karbidilampussa, jossa asetyleenikaasua saadaan tiputtamalla vettä kalsiumkarbidia sisältävään säiliöön.


title: Karbidi

text:
Asetylideissa hiiliatomien välisen kolmoissidoksen pituus vaihtelee. Kalsiumkarbidissa se on 109,2 pm samoin kuin asetyleenissakin, mutta esimerkiksi lantaanikarbidissa 130,3 pm ja uraanikarbidissa jopa 134 pm. Lantaanikarbidissa lantaanin oletetaan olevan La -ioneina, jolloin ylimääräinen elektroni on delokalisoitunut C -ionin hajottavalle orbitaalille, mikä selittää tämän yhdisteen
metallimaisen sähkönjohtavuuden.


title: Karbidi

text:
Kolmiatominen ioni C, jota joskus nimitetään "seskvikarbidiksi" tai "allylenidiksi", esiintyy litiumkarbidissa LiC ja magnesiumkarbidissa MgC. Tämä ioni on lineaarinen ja isoelektrinen hiilidioksidin (CO) kanssa.
Hiiliatomien välinen etäisyys magnesiumkarbidissa on 133,2 pm. Magnesiumkarbidin hydrolyysissä muodostuu propyynia (CHCCH) ja propadieenia (CHCCH), mikä oli ensimmäinen osoitus siitä, että se sisältää C -ioneja.


title: Karbidi

text: Kovalenttisina karbideina pidetään yleensä piin ja boorin karbideja, joskin kaikilla hiiliyhdisteillä on jossakin määrin kovalenttista luonnetta. Piikarbidilla on kaksi samantapaista kidemuotoa, joilla molemmilla on timanttia muistuttava kiderakenne. Boorikarbidilla, BC sen sijaan on epätavallinen rakenne, johon sisältyy ikosaedrisiä, hiiliatomien toisiinsa sitomia booriatomien muodostamia yksikköjä. Tässä suhteessa boorikarbidi muistuttaa runsaasti booria sisältäviä borideja.


title: Karbidi

text: Sekä piikarbidi, joka tunnetaan myös nimellä "karborundum", että boorikarbidi ovat erittäin kovia ja valoa taittavia aineita. Molemmat on teollisesti tärkeitä materiaaleja. Boori muodostaa muitakin kovalenttisia karbideja, esimerkiksi BC.


title: Karbidi

text: Ryhmien 4, 5 ja 6 siirtymämetallien karbideja, kromin karbideja lukuun ottamatta, kuvataan usein välisijayhdisteiksi. Näillä karbideilla on metallimaisia ominaisuuksia ja ne taittavat voimakkaasti valoa. Joillakin niistä on vaihteleva stoikiometria kuten titaanikarbidilla TiC. Titaanikarbidi ja volframikarbidi ovat teollisesti tärkeitä, ja niitä käytetään työkalujen terien päällystämiseen.


title: Karbidi

text:
Kauan on oletettu, että tiiviisti pakkautuneessa metallihilassa hiiliatomit sijoittuvat oktaedrisiin välisijoihin, kun metalliatomin säde on noin 135 pm:. Jos metalliatomeilla on pintakeskinen kuutiollinen kiderakenne (fcc) ja kaikkiin oktaedrisiin välisijoihin sijoittuu hiiliatomi niin, että metallin ja stoikiometrinen suhde on 1:1, syntyvällä kiteellä on natriumkloridin kaltainen kiderakenne. Jos taas metalliatomit muodostavat heksagonaalinen
tiivispakkauksen (hcp), jolloin oktaedriset välisjat ovat suoraan vastapäätä toisiaan metalliatomien muodostaman tason molemmin puolin, niin jos vain toinen näistä välisijoista täytetään hiiliatomilla niin, että stoikiometrinen suhde on 2:1, syntyvällä kiteellä on kadmiumjodidin (CdI) kaltainen kiderakenne.


title: Karbidi

text: Siirtymämetallien karbidit reagoivat veden kanssa vain hitaasti, ja usein reaktio voidaan jättää kokonaan huomioon ottamatta. Esimerkiksi, riippuen pinnan huokoisuudesta, titaanikarbidin pinnasta hydrolysoituu viidessä minuutissa noin 5 – 30 atomin paksuinen kerros, minkä jälkeen reaktio saturoituu.


title: Karbidi

text:
Seuraava taulukko osoittaa 4. – 6. ryhmien metallien ja niiden karbidien kiderakenteen. Huomattakoon, että vanadiinin, niobiumin, tantaalin, kromin, molybdeenin ja volframin tilakeskinen kuutiollinen kiderakenne (bcc) ei ole tiivein pakkaus. Merkintä "h/2" viittaa edellä selitettyyn tyypin MC rakenteeseen, mikä on vain todellisen
rakenteen likimääräinen kuvaus. Yksinkertainen käsitys, jonka mukaan puhtaan metallin kidehila "absorboi" hiiliatomeja, voidaan osoittaa vääräksi, sillä metalliatomien kidehila karbideissa on toinen kuin puhtaassa metallissa, vaikkakin pitää paikkansa, että tiiveimmän pakkauksen muodostavissa metallihiloissa hiiliatomit sijoittuvat oktaedrisiin välisijoihin.


title: Karbidi

text: Pitkä ajat luultiin, että ei-stoikiometrisissa faaseissa välisijat olisivat täyttyneet sattumanvaraisesti. Kuitenkin niissä on havaittu järjestyneisyyttä lyhyillä ja pitkillä etäisyyksillä.


title: Karbidi

text: Näissä karbideissa siirtymämetalli-ionin läpimitta on pienempi kuin kriittinen 135 pm. Rakenteeltaan ne eivät ole välisijakarbideja vaan monimutkaisempia. Monia stoikiometrioita esiintyy; esimerkiksi rauta muodostaa joukon karbideja: FeC, FeC ja FeC. Tunnetuin näistä on sementiitti, FeC, jota esiintyy teräksissä. Se on erittäin kova, mutta samalla hauras yhdiste.


title: Karbidi

text: Nämä karbidit ovat reaktiivisempia kuin välisijakarbidit; esimerkiksi kromin, mangaanin, raudan, koboltin ja nikkelin karbidit kaikki hydrolysoituivat laimeissa hapoissa ja toisinaan vedessäkin, jolloin syntyy vedyn ja hiilivetyjen seos. Näillä yhdisteillä on yhteisiä ominaisuuksia sekä inerttien välisijakarbidien että reaktiivisempien suolamaisten karbidien kanssa.


title: Karbidi

text:
Hiilen ja metallien muodostamat kompleksi-ionit ovat hyvin tunnettuja. Tavallisimpia ovat hiilen keskusatomina sisältävät klusterit kuten [AuC(PPh)].
Samantapaisia ioneja muodostavat metallikarbonyylit ja metallihalidit. Terminaalisiakin karbideja on kiteytetty, esimerkiksi CRuCl(P(CH)).


title: Karbidi

text:
Joidenkin metallien kuten lyijyn ja tinan ei aikaisemmin uskottu muodostavan karbideja missään olosuhteissa.
On kuitenkin olemassa yhdistetty titaani-tina-karbidi, joka on kaksiulotteinen sähkönjohde. Vuonna 2007 ilmoitettiin kahdesti, että lyijykarbidia, PbC olisi onnistuttu valmistamaan ja että se olisi ilmeisesti ollut asetylidi, mutta väitteitä ei ole vielä julkaistu tarkistetuissa julkaisuissa.


title: Viiden armeijan taistelu

text: Viiden armeijan taistelu () on kuvitteellinen taistelu J. R. R. Tolkienin kirjassa "Hobitti eli sinne ja takaisin".


title: Viiden armeijan taistelu

text: Kun Smaug, Ereborin lohikäärme surmattiin Järvikaupungin Esgarothin yllä, luulivat Järvikaupungin ihmiset, ettei lohikäärmeen aarteella ollut enää vartijaa. Uskottiin, että Thorin Tammikilpi kääpiöjoukkoineen oli saanut surmansa Yksinäisellä vuorella taistelussa Smaugin kanssa. Synkmetsän haltioiden joukot olivat matkalla Yksinäiselle vuorelle tavoittamaan haltioiden vankilasta paennutta Thorinia joukkoineen, mutta he muuttivat kulkuaan auttaakseen Smaugin tuhoaman Järvikaupungin ihmisiä. Thorin Tammikilpi oli taas kutsunut Rautavuorten kääpiöiden armeijan paikalle sukunsa palveluksessa olevien korppien avulla puolustamaan aarretta, jottei sitä tarvitsisi jakaa muille. Hiidet olivat jo jonkin aikaa koonneet Gundabadin vuoren uumeniin joukkoja ja varustaneet niitä taisteluun. Kotkat olivat huomanneet nämä hiisien varustelut, ja niiden johtaja oli koonnut siksi kotkia Sumuvuorille. Hiisiarmeija lähti liikkeelle siksi, että Thorinin retkikunta surmasi Sumuvuoren Ison hiiden hiisien luolastoissa käydyssä kahakassa. Ensin oli syntymässä taistelu, jossa toisena osapuolena oli kääpiöt Rautavuorelta yhdessä Thorinin joukon kanssa ja toisena osapuolena ihmiset yhdessä metsähaltioiden kanssa. Mutta hiisien, hukkien ja lepakoiden hyökkäys pakotti kääpiöt, ihmiset ja haltiat yhdistämään joukkonsa hiisiä vastaan.


title: Viiden armeijan taistelu

text: Ihmisten, haltioiden ja kääpiöiden ainoa toivo oli saada hiidet ja hukat laaksoon. Aluksi heidän toiveensa toteutui ja hyökkääjät kiersivät vuoren haarukan takaa laaksoon, missä pääportti sijaitsi. Ensimmäisenä iskivät haltiat tehokkaasti massiivisen nuolikuuron ja tuhannen keihäs- ja miekkamiehen voimin. Haltioiden jälkeen hyökkäsivät Rautavuorten kääpiöt lähes yhtä tehokkaasti ja haltiat iskivät jälleen ihmisten vahvistamana ajaen hiidet ja hukat paniikkiin.


title: Viiden armeijan taistelu

text: Voiton ollessa jo melkein käsillä kuitenkin kiipesi suuri joukko hiisiä vuoren yli ja iski ihmisten, haltioiden ja kääpiöiden kimppuun sekä edestä että takaa. Ihmiset, haltiat ja kääpiöt piiritettiin ja ajettiin ahdinkoon vuoren rinteelle. Ereborin porttia suojaava muuri kaadettiin ja Thorin Tammikilpi liittyi kahdentoista toverinsa kanssa taisteluun. Hän haavoittui kuolettavasti iskiessään Pohjoisen Bolgin henkivartiostoon. Myös Thorinin kaksi toveria, Fíli ja Kíli, saivat surmansa puolustaessaan Thorinin ruumista.


title: Viiden armeijan taistelu

text: Puolustajien ollessa häviön partaalla kajahti Korppikalliolta Bilbon huuto: "Kotkat! Kotkat!"


title: Viiden armeijan taistelu

text: Lännestä lensi kotkia myrskytuulen lailla taisteluun, ja ne iskivät hiisien rivistöön raadellen heitä kuolettavasti ja heittäen heidät alas vuoren rinteiltä. Hiisillä oli silti vielä ylivoima. Ihmisten, kääpiöiden ja haltioiden kannalta viime hetkillä taisteluun liittyi heidän puolelleen itse Beorn valtaisan karhun hahmossa. Beorn heitteli hukkia ja hiisiä kuin olkia ja höyheniä. Hän kantoi taistelutantereelta pois kuolettavasti haavoittuneen Thorinin. Thorinin haavoittumisesta raivostunut Beorn mursi yksin Bolgin henkivartioston ja surmasi itse Pohjoisen Hiisien komentajan Bolgin.


title: Viiden armeijan taistelu

text: Bolgin kuoleman jälkeen hiidet pakenivat länteen synkmetsään ja soille sen itälaitamilla. Suot upottivat suurimman osan hiisistä ja Synkmetsään paenneet hiidet päätyivät suoraan metsähaltioiden valtakuntaan, missä suurin osa heistä kuoli ja loput ajettiin kuolemaan Synkmetsään.


title: Panssarintorjuntaohjus

text: Panssarintorjuntaohjus (Pst-ohjus, Pst-ohj.) on panssaroitujen maalien tuhoamiseen tarkoitettu rakettikäyttöinen maaliin ohjattava tai itseohjautuva ase.


title: Panssarintorjuntaohjus

text: Pst-ohjuksia voidaan ampua ajoneuvoista, kuten rynnäkköpanssarivaunuista tai erityisesti pst-ohjuksille suunnitelluista panssarintorjunta-ajoneuvoista. Myös rynnäkkökoneita tai helikoptereita voidaan aseistaa panssarintorjuntaohjuksilla. Useimmille pst-ohjuksille on olemassa myös maa-ampumalaite, joka on 1–3:n sotilaan liikuteltavissa.


title: Panssarintorjuntaohjus

text: Perinteisiin sinkoaseisiin tai panssarintorjuntakanuunoihin verrattuna pst-ohjus tarjoaa suuremman kantaman (2–5 km) ja suuren panssarinläpäisykyvyn (400–1 000 mm). Ohjuksen huonoihin puoliin lukeutuu esimerkiksi sen pitkä lentoaika maaliin, jolloin maali saattaa ehtiä liikkua katveeseen, suojautua suojasavuheittein tai laukaista omasuojajärjestelmän ohjuksentorjuntapanokset, jotka ovat tosin vielä suhteellisen harvinaisia panssarivaunuissa.


title: Panssarintorjuntaohjus

text: Useimmissa pst-ohjuksissa on ontelopanos, jonka suunnattu räjähdysvaikutus läpäisee panssarin. Panssarinläpäisy riippuu ennen kaikkea ontelopanoksen halkaisijasta, joka on kannettavissa ohjuksissa tyypillisesti 120–130 mm ja raskaissa ohjuksissa 150 mm luokkaa.


title: Panssarintorjuntaohjus

text: Saksalaisilla oli jo toisen maailmansodan lopussa prototyyppiasteella panssarintorjuntaohjus, joka ei kuitenkaan tiettävästi ehtinyt koekäyttöön taistelukentälle ennen sodan päättymistä. Ensimmäisen sukupolven pst-ohjuksissa ampujalla ei ollut varsinaista tähtäintä, vain tähystyskaukoputki, ja ohjus ohjattiin maaliin lennokin tavoin joystick-tyyppisellä ohjaimella, joka välittää komennot ohjuksen perästä purkautuvaa kuparilankaa pitkin ohjuksen ohjauskoneistolle. Tästä ohjaustavasta käytetään nimeä MCLOS (). Ohjaustapa vaatii suurta harjaantumista ja keskittymistä. Osumatodennäköisyydet näillä ohjuksilla jäivät 2–25 % välille.


title: Panssarintorjuntaohjus

text: Toisen sukupolven ohjuksissa 1970-luvulta alkaen ohjaus tapahtuu siten, että ampuja pitää ohjuksen ampumalaitteessa olevan tähtäimen maalin kohdalla. (SACLOS, ) Laukaisu- ja tähtäinlaitteisto seuraa ohjuksen rakettimoottorin lämpöjälkeä, toisaalta maali ja ohjauskomennot välittyvät kuparipäällysteisiä teräslankoja pitkin ohjukselle. Ampujan pitää pysyä paikallaan laukaisun jälkeen sen noin 30 sekunnin ajan, jonka suhteellisen hitaan ohjuksen lento maaliinsa vie. Ohjus on edelleen yksinkertainen ja halpa. Kehittyneemmät laukaisinlaitteistot sisältävät pimeänäkölaitteiston. Modernimpi SACLOS perustuu ohjuksen kärjessä olevaan laserhavaitsimeen, joka havaitsee kohteesta heijastuvan laservalon tähtääjän osoittaessa sitä.


title: Panssarintorjuntaohjus

text: Kolmannen sukupolven ohjuksissa 1990-luvulta alkaen ohjukselle voidaan lukita maali etukäteen, jolloin ohjus laukaisun jälkeen hakeutuu itse maaliinsa ilman, että ampujan tarvitsee sitä ohjata. Useimmissa kolmannen sukupolven ohjuksissa on kuitenkin myös ohjauslangat siltä varalta että on tarpeen muuttaa ohjuksen maalia kesken lennon tai jos se halutaan ohjata pois maalistaan. Koska sotilaiden liikuteltavissa olevat ohjukset ovat jääneet läpäisykyvyltään uusien taistelupanssarivaunujen panssaroinnin jälkeen, uusimmat ohjukset pyrkivät osumaan panssarivaunun kattoon, jossa panssarointi on ohuin. Toinen keino yrittää läpäistä moderni panssari on kahdennettu ontelopanos.


title: Panssarintorjuntaohjus

text: Lankaohjaus on yleinen järjestelmä etenkin maavoimien ohjuksissa, mutta erityisesti lentokoneista ja helikoptereista laukaistavissa ohjuksissa käytetään laseria, radiokomentoja, optista niin sanottua TV-hakupäätä tai lämpötähtäintä.


title: Attalos (sotilas)

text: Attalos (noin 390–336 eaa.) oli makedonialainen sotilas ja Makedonian kuninkaan Filippos II:n vaimon Kleopatran holhooja.


title: Attalos (sotilas)

text: Vuonna 337 eaa. Attaloksen veljentytär ja holhokki avioitui Filippos II:n kanssa. Filippoksella oli jo aikaisemmin useita vaimoja ja lapsia. Plutarkhoksen mukaan Attalos oli hääjuhlan aikana toivonut, että Filippos nyt saa laillisen kruununperillisen. Tästä Filippoksen vanhin poika Aleksanteri oli suuttunut. Tarinan mukaan Filippos oli aikonut nuhdella poikaansa mutta oli juovuksissaan kompastunut. Riidan vuoksi Aleksanteri ja hänen äitinsä Olympias matkustivat Olympiaan veljen Aleksanteri I:n luokse Epeirokseen. Aleksanteri ei koskaan antanut nöyryytystä Attalokselle anteeksi. Erään tulkinnan mukaan Filippos avioitui Kleopatran kanssa, koska vaikutusvaltaiset makedonialaiset, kuten Attalos ja hänen appensa Parmenion, vaativat sitä. Toisaalta Attaloksesta ei tiedetä mitään ennen vuotta 337 eaa., ja ilmeisesti hänen arvovaltansa kasvoi vasta sen jälkeen kun Filippos oli avioitunut Kleopatran kanssa.


title: Attalos (sotilas)

text: Attalos oli tiettävästi nuoren Pausaniaan ystävä. Pausanias oli kertonut Attalokselle erään Pausanias Orestislaisen pilkanneen häntä. Attaloksen ystävä suunnitteli kuolevansa urhollisesti tämän takia. Näin kävikin vuonna 336 eaa. Illyriassa käydyssä taistelussa. Attalos kosti ystävänsä kuoleman juottamalla toisen Pausaniaan humalaan ja antamalla palvelijoidensa raiskata hänet. Justinuksen mukaan Attalos olisi itse raiskannut Pausaniaan.


title: Attalos (sotilas)

text: Vuoden 336 eaa. keväällä Attalos nimitettiin johtamaan Vähään-Aasiaan lähetettävää armeijaa Parmenionin kanssa. Filippos oli haluton tuomitsemaan Attalosta, ja tämän takia Pausanias suuntasi kostonsa kuningasta kohden.


title: Attalos (sotilas)

text: Vähässä-Aasiassa Attalos ja Parmenion sotivat persialaisia vastaan. Persialaisia johti rhodoslainen Memnon, joka kukisti makedonialaiset Magnesian lähettyvillä. Makedonialaiset joutuivat pakenemaan kaupunkiin. Kun Attaloksen ja Parmenionin armeija oli perääntymässä Hellespontokselle, he saivat kuulla, että Filippos oli salamurhattu ja että Aleksanterista oli tullut uusi kuningas. Attalos suunnitteli kapinaa, koska hän oli suosittu armeijan sotilaiden keskuudessa. Hän neuvotteli myös Makedonian vihollisten kanssa Ateenassa. Attaloksen väitettiin myös olleen mukana olleessa salajuonessa, joka johti Filippoksen murhaan, mutta tästä ei ole mitään varmuutta. Aleksanteri lähetti erään Hekaitoksen vangitsemaan tai teloittamaan Attaloksen. Parmenion ei estänyt vävynsä teloitusta. Justinuksen mukaan Aleksanteri tapatti kaikki Kleopatran sukulaiset, mutta ilmeisesti hän teloitutti vain Attaloksen.


title: Attalos (sotilas)

text: Aleksanteri Suuren ratsuväenkomentaja Hegelokhos Hippostratoksen poika oli ehkä Attaloksen holhokin Kleopatran veli.


title: Vulkanuslaiset

text: Vulkanuslaiset ovat Vulkanus-planeetan asukkaita "Star Trek" -televisiosarjoissa ja -elokuvissa. Mr. Spock, tähtilaiva "USS Enterprisen" tiedeupseeri, on tunnetuin vulkanuslainen.


title: Vulkanuslaiset

text: Vulkanuslaiset tunnetaan parhaiten telepaattisista kyvyistään (esimerkiksi mieltensulauttaminen) sekä filosofiastaan, jonka mukaan heidän tulee elää johdonmukaisen ajattelun mukaan ja pyrkiä peittämään tunteensa. Tämän filosofian kehitti meidän ajanlaskumme mukaan noin 400-luvulla filosofi Surak.


title: Vulkanuslaiset

text: Ennen tunteellisuuden kieltävän Surakin filosofian omaksumista vulkanuslaiset olivat luonteeltaan sotaisia ja väkivaltaisia. Parhaiten tämä tulee ilmi alkuperäisen "Star Trek" -televisiosarjan jaksossa "The Balance of Terror", jossa "USS Enterprise" joutuu taisteluun raja-asemille hyökänneen romuluslaisen aluksen kanssa ja romulaanien vulkaanialkuperä paljastuu: Spockin ilme on todella kuolemanvakava hänen kertoessaan tästä planeettansa historian karmivasta vaiheesta.


title: Vulkanuslaiset

text: Samoin jaksossa "All Our Yesterdays", jossa Spock joutuu jääkautiseen menneisyyteen, ja hän muuttuukin siellä alkukantaiseksi raakalaiseksi, jonka valvontahuoneeseen jäänyt kapteeni ja mukana menneisyyteen mennyt tohtori onnistuvat viime hetkellä palauttamaan ennalleen ja pelastamaan.


title: Vulkanuslaiset

text: Vulkanuslaiset olivat vuonna 2063 ensimmäinen ihmisten kohtaaman ulkoavaruuden olentoryhmä, kun Zefram Cochranen poimuajoon kykenevä avaruusalus "Phoenix" teki ensilentonsa ja vulkanuslaisten tutkimusalus huomasi tämän synnyttämän poimujäljen sekä kävi tutustumassa aluksen lähettäjiin.


title: Vulkanuslaiset

text: Noin sata vuotta myöhemmin vulkanuslaiset pyrkivät estämään ihmisten ensimmäisen poimukerroin viiteen kykenevän NX-luokan tähtilaiva "Enterprisen" rakentamisen, mutta Surakin oppien uudelleenlöytäminen lopulta paransi vulkanuslaisten ja ihmisten suhteita. Vulkanuslaiset näkivät ihmiskunnan liian epäkypsänä ja impulsiivisena avaruusmatkailuun, sillä ihmiskunta oli kehittänyt poimuajon vasta alle sata vuotta sitten. Vulkanuslaiset eivät halunneet että ihmiset toistaisivat niitä virheitä joita Vulkanuksella tehtiin ennen Surakin oppien leviämistä.


title: Vulkanuslaiset

text: Vulkanuslaiset olivat sittemmin perustajajäseniä Yhdistyneiden planeettojen liitossa, huolimatta jatkuvista konflikteistaan toisen perustajajäsenen, andorialaisten, kanssa.


title: Vulkanuslaiset

text: Vulkanuksen omaa kieltä kuullaan jonkin verran; merkittävimmät kerrat ovat elokuvissa "" (1979), kun Spock päättää hylätä "kolinahrin", täyden loogisuuden tunnuksen ja palata Tähtilaivastoon sekä "" (1982), jossa Spock ja luutnantti Saavik keskustelevat lyhyesti vulkaanin kielellä.


title: Mäkihypyn maailmancup 1979–1980

text: Mäkihypyn maailmancup 1979–1980 käsitti 27 osakilpailua, joista kaksi peruttiin. Ensimmäinen osakilpailu pidettiin Cortina d'Ampezzossa Italiassa 27. joulukuuta 1979 ja viimeinen osakilpailu Štrbské Plesossa Tšekkoslovakiassa 25. maaliskuuta 1980.


title: Hiivasienitulehdus

text: Hiivasienitulehdus on "Candida"-hiivasienen aiheuttama tulehdus. Hiivatulehduksen voi aiheuttaa allergia, tartunta, liika hygienia, hiostavat siteet, liika makean nauttiminen, antibioottikuuri tai stressi.


title: Hiivasienitulehdus

text: Hiivainfektio voi ilmetä naisen, harvemmin miehen, sukuelimien tulehduksena, ihottumina, suutulehduksena tai suolisto-oireina. Terskassa hiivatulehdus ilmenee kutinana ja kirvelynä. Emättimessä hiivatulehduksessa ilmenee hajutonta ja kokkareista valkovuotoa sekä kutinaa ja kirvelyä. Joskus hiivasieni on lähes oireeton. Hoitamaton hiivainfektio voi myös aiheuttaa naisilla hedelmöityksen vähentymistä tai nk. valeraskauksia. Hiivainfektio voi aiheuttaa myös allergioiden lisääntymistä.


title: Hiivasienitulehdus

text: Hiivojen aiheuttamat tulehdustaudit eivät yleensä ole vakavia, ellei sairastuneen immuunijärjestelmä ole jostakin syystä, kuten AIDSin takia, heikentynyt.


title: Hiivasienitulehdus

text:
Lapsilla hiivasienitulehdus ilmenee useimmiten suutulehduksena eli sammaksena. Pienillä lapsilla on harvemmin tavattu hiivainfektiota sukuelimissä. Tällöin useimmiten sen on aiheuttanut kihomato.
Hiivatulehdus paranee useimmiten apteekista saatavilla sienilääkkeillä mutta tarvitsee joskus lääkärihoitoa. Tauti on kuumeeton eikä aiheuta vakavia lisätauteja.


title: Hiivasienitulehdus

text: Hiivatulehduksen hoitoon on olemassa kotikonsteja. Suun sieni-infektioon auttaa sitruuna- tai puolukkamehu. Emätintulehdukseen auttaa runsas maitohappobakteerien nauttiminen esimerkiksi piimän tai maustamattoman jogurtin muodossa. Maitohappobakteerit ja niiden lisääminen auttaa, sillä emättimen luonnollisen tasapainon bakteereista useimmat ovat juuri maitohappobakteereja ja hiivatulehduksen voi aiheuttaa jo se, että tämä bakteerikanta emättimessä pienenee.


title: Hiivasienitulehdus

text: Vaihtoehtolääketieteen kannattajat puhuvat usein vähäoireisesta systeemisestä hiivainfektiosta eli hiivasyndroomasta. Hiivasyndrooman väitetään aiheuttavan laajasti erilaisia oireita. Vähäoireinen systeeminen hiivainfektio ei kuitenkaan ole mahdollinen, vaan systeeminen hiivainfektio aiheuttaisi henkeä uhkaavan, välitöntä sairaalahoitoa vaativan tilan. Hiivasyndrooman olemassaoloa ei ole voitu todistaa tieteellisesti, eikä lääketiede sitä tunne. Hiivasyndroomaa epäilevät potilaat kärsivät todellisuudessa muista sairauksista. Joskus taustalla voi olla useita tekijöitä, jolloin yksiselitteistä diagnoosia ei voida asettaa.


title: Leonid Potapov

text: Leonid Vasiljevitš Potapov (, s. 4. heinäkuuta 1935 – ) oli Burjatian tasavallan presidentti elokuusta 1994 heinäkuuhun 2007. Sitä ennen vuodesta 1991 hän toimi Burjatian korkeimman neuvoston puheenjohtajana, joka oli tasavallan korkein asema ennen presidentin viran perustamista. Potapov valittiin Burjatian ensimmäiseksi presidentiksi suoralla kansanvaalilla 1994 ja uudelleen 1998 ja 2002 (68 % äänistä). Nykyisin Burjatian presidentin käytännössä nimittää Venäjän federaation presidentti.


title: Obscured by Clouds

text: Obscured by Clouds on Pink Floydin vuonna 1972 julkaisema rock-albumi. Levyn musiikki on sävelletty Barbet Schroederin elokuvaan La Vallée.


title: Obscured by Clouds

text: Kappaleen Childhood's End sanotaan olevan Arthur C. Clarken samannimisen kirjan inspiroima. Kappaleessa "Free Four" Roger Waters viittaa isänsä kuolemaan Anzion maihinnousussa vuonna 1944; teema tuli keskeiseksi Watersin myöhemmässä tuotannossa.


title: Eldarion

text: Eldarion on kuvitteellinen henkilö J. R. R. Tolkienin "Taru sormusten herrasta" -saagassa. Hän on Aragornin ja Arwenin poika. Tarinassa Eldarionista tuli Keski-Maassa sijaitsevan kuvitteellisen Gondorin valtakunnan kuningas. Hän oli jälleenyhdistyneen läntisen kuningaskunnan (Gondor ja Arnor) toinen hallitsija Aragornin jälkeen, nousten valtaan vuonna 120 Neljättä Aikaa. Siitä, kuinka kauan hänen kautensa kesti, ei ole tietoa. Hän oli kuitenkin vallassa vielä vuonna 172 neljättä aikaa, jolloin kuninkaallinen kirjuri Findegil valmisti kopion "Länsikairan punaisesta kirjasta".


title: Eldarion

text: Nimi Eldarion tarkoittaa "haltioiden perillinen". Nimi perustuu siihen, että vanhempiensa kautta Eldarion oli useiden merkittävien haltiasukujen, muiden muassa haltioiden kolmen korkean kuninkaan, jälkeläinen. Samaten hän polveutui "dúnedain"ista. Vanhempiensa valinnan seurauksena Eldarion oli haltiaperimästään huolimatta rodultaan ihminen.


title: The White Stripes

text: The White Stripes oli yhdysvaltalainen rock-duo, joka perustettiin Detroitissa, Michiganissa vuonna 1997. Siihen kuuluivat kitaristi-laulaja Jack White ja rumpali Meg White. Yhtye julkaisi kuusi studioalbumia ennen hajoamistaan helmikuussa 2011.


title: The White Stripes

text: Duon musiikilliset juuret ovat vanhassa bluesissa ja folk rockissa. The White Stripesia on luonnehdittu näiden jo hiipuneiden musiikkityylien elvyttäjäksi ja pelastajaksi. Yhtyeen raa´assa soinnissa ja hyökkäävässä tyylissä kuuluvat myös punk rockin ja garage rockin vaikutteet.


title: The White Stripes

text: The White Stripes on poikkeava yhtye sikäli, että se on saavuttanut kansainvälisen maineen minimalistisena duo-kokoonpanona. Rock-yhtyeen minimikokoonpanona on perinteisesti pidetty kitaristin, bassokitaristin ja rumpalin muodostamaa trioa.


title: The White Stripes

text: Jack White ja rumpali Meg White julkaisivat ensialbuminsa vuonna 1999 nimellä "The White Stripes". He kertovat olevansa veli ja sisko, mutta todellisuudessa asia ei ole näin. Meg ja Jack ovat olleet naimisissa ja eronneet, totuutta he eivät itse ole kertoneet.


title: The White Stripes

text: The White Stripesin toinen albumi "De Stijl" sai nimensä hollantilaisesta taidesuuntauksesta, jonka kautta yhtye lähestyi imagoaan ja musiikkiaan ja joka vaikutti albumin kansikuvaan. Ennen "De Stijlin" julkaisua Jack opiskeli kuvataidetta Detroitissa valmistumatta kuitenkaan. Kannessa käytettiin punaista, valkoista ja mustaa. Joissakin haastatteluissa kerrottiin, että punainen ja valkoinen valittiin Megin lempikaramellin piparmintun mukaan ja musta taas täydentämään näitä kahta väriä.


title: The White Stripes

text: Yhtye käytti pääasiassa kolmea instrumenttia, laulua, kitaraa ja rumpuja. Lisäksi Jack White soitti joskus urkuja, pianoa ja marimbaa. Yhtye ei harjoitellut tai tehnyt valmista soittolistaa konserttejaan varten. Usein Jack White improvisoi tai leikkasi kappaleita lyhyemmiksi.


title: The White Stripes

text: The White Stripesin läpimurto tapahtui vuonna 2001 julkaistulla albumilla "White Blood Cells". Riisuttu garage rock -soundi sai huomiota varsinkin Britanniassa ja levisi myöhemmin myös Yhdysvaltoihin. The White Stripes olikin rocklehdistössä vuoden 2002 puhutuimpia ja kehutuimpia uusia yhtyeitä.


title: The White Stripes

text: Vuonna 2002 The White Stripes pääsi "Q"-lehden listalle "50 yhtyettä, jotka on nähtävä ennen kuolemaa". Singleä "Fell In Love With a Girl" varten tehty legoteemainen video, jonka ohjasi Michael Gondry, toi yhtyeelle lisähuomiota musiikkipiirien ulkopuoleltakin.


title: The White Stripes

text: Seuraava albumi, "Elephant", julkaistiin vuonna 2003. Levyä mainostettiin aiempia näkyvämmin, ja se menestyikin hyvin. Elephant oli ensimmäinen The White Stripesin levy, joka pääsi Britannian ja Yhdysvaltojen Top 10 -albumilistalle. Levyn kappale "Seven Nation Army" sai vuonna 2004 Grammy-palkinnon parhaana rock-kappaleena ja itse "Elephant"-albumi sai palkinnon parhaan alternative-albumin luokassa. "Seven Nation Army" kappaleen basso-osassa White käyttää oktaavipedaalia, joka muuntaa kitaran nuotit samalle tasolle kuin basson nuotit.


title: The White Stripes

text: Vuonna 2003 julkaistu DVD "Under Blackpool Lights" sisälsi pienen lahjan yhtyeen bootleg-levyjä keränneille faneille. Levy sisälsi jokaisen lainakappaleen, jonka duo oli soittanut vuosina 2003 ja 2004 pidetyillä kiertueilla.


title: The White Stripes

text: Yhtyeen viides albumi "Get Behind Me Satan" julkaistiin vuonna 2005. Sen ensimmäinen single "Blue Orchid" sai runsaasti radiosoittoa. Albumilta on tehty single myös kappaleista "My Doorbell" ja "The Denial Twist".


title: The White Stripes

text: Yhtyeen kuudes studioalbumi "Icky Thump" julkaistiin Euroopassa ja Britanniassa 17. kesäkuuta 2007, Yhdysvalloissa ja Japanissa päivää myöhemmin. Sitä äänitettiin Nashvillen Blackbird Studiossa lähes kolme viikkoa, mikä on pisin aika, jonka The White Stripes on koskaan käyttänyt albuminsa äänitykseen.


title: The White Stripes

text: The White Stripes on levyttänyt cover -version Dolly Partonin kappaleesta Jolene.


title: KBounce

text: KBounce on nopeutta, tarkkuutta ja arviointikykyä vaativa taitopeleihin kuuluva tietokonepeli. Peli on muunnelma alkuperäisestä versiosta nimeltään Jezzball.


title: KBounce

text: Pelin ajatuksena on eristää pelilaudan alueesta 75 %. Joka kentän alussa pelaaja saa tietyn määrän elämiä. Pelin kulkua vaikeuttavat pelilaudan seinistä kimpoilevat pallot. Yleensä onkin kannattavaa eristää pallot mahdollisimman pienelle alueelle. Vaikeustason kasvaessa pallojen määrä lisääntyy. Pelissä on myös aikaraja, jonka ehtyessä peli on ohi.


title: KBounce

text: Eristäminen tapahtuu jakamalla alue kahteen osaan joko pysty- tai vaakasuuntaan halkaisemalla. Pisteestä, josta halkaisu suoritetaan, lähtee kaksi seinää eri suuntiin yhtä suurella nopeudella. Jos pallo osuu muodostuvaan seinään seinä purkautuu ja pelaaja menettää yhden elämän. Muodostuvien seinien päissä on kuitenkin suojat, joista pallot kimpoilevat yleensä poispäin eivätkä aiheuta seinän purkautumista. Heti seinän pään osuessa pelialueen toiseen seinään, muodostuu sen ja lähtöpisteen välille pysyvä seinä.


title: Seth Ablade

text: Seth Ablade (s. 30. huhtikuuta 1983 Teshie, Ghana) on ghanalainen jalkapallovalmentaja ja entinen jalkapalloilija. Hän oli pelipaikaltaan hyökkääjä keskikenttäpelaaja.


title: Seth Ablade

text: Kuopion Palloseurassa Ablade pelasi kausien 2005 ja 2006 aikana yhteensä 37 Veikkausliiga-ottelua, joissa hän teki kuusi maalia. Ablade siirtyi huhtikuussa 2007 Kakkosessa pelaavaan OPS-jp:hen yhden vuoden mittaisella sopimuksella.


title: Seth Ablade

text: Valmentajana Ablade on toiminut Vaasan Palloseuran junioreissa kausina 2010–2013 juniorien ja Oulun Palloseuran junioripäällikkönä syksystä 2013 talveen 2014. Maaliskuussa 2014 hän siirtyi valmentamaan OPS:n Kakkosessa pelannutta edustusjoukkuetta. Vuodesta 2016 alkaen Ablade on valmentanut porilaisessa FC Jazzissa.


title: Seth Ablade

text: Abladen poika Terry pelaa jalkapalloa Fulhamin U-18 -joukkueessa ja Suomen U-17 -maajoukkueessa.


title: Perkloorihappo

text: Perkloorihappo (HClO, CAS-numero 7601-90-3) on voimakkaasti hapettava kloorin happiyhdiste. Perkloorihappo on vahva happo eli se protolysoituu lähes täydellisesti. Vahvana happona perkloorihappo on myös syövyttävää ja neutraloitumisreaktiossa emäksen kanssa muodostuu perkloraattisuoloja. Helposti haihtuvien aineiden kanssa perkloorihappo voi muodostaa räjähtäviä seoksia.


title: Perkloorihappo

text: Perkloorihappoa valmistetaan kloorihaposta hapettamalla sähkökemiallisesti tai antamalla rikkihapon reagoida perkloraattien kanssa. Sitä käytetään muun muassa räjähteiden valmistuksessa ja analyyttisessä kemiassa osoitettaessa kalium-ionin (K) läsnäolo, koska se muodostaa perkloorihapon kanssa veteen hyvin niukkaliukoista kaliumperkloraattia.


title: Keitinlasi

text: Keitinlasi eli dekantterilasi on sylinterimäinen lasiastia, jonka yläreunassa on loiva kaulus ja kaatonokka. Dekantterilaseja käytetään muun muassa kemian laboratoriotöissä suolojen liuottamisessa kulloiseenkin liuottimeen. Keitinlasit valmistetaan yleensä kuumuutta hyvin kestävästä borosilikaattilasista ja niiden yleisimmät vetoisuudet ovat 100, 250, 400, 600, 800 ja 1000 millilitraa.


title: Hải Phòng

text: Hải Phòng on Vietnamin kolmanneksi suurin kaupunki. Vuonna 2009 kaupungissa arvioitiin olevan 847 058 asukasta. Hải Phòng sijaitsee Đồng Bằng Sông Hồngin hallintoalueella Punaisenjoen suistossa noin sadan kilometrin päässä Hanoista. Hải Phòng on Vietnamin pohjoisen osan tärkein satama.


title: Hải Phòng

text: Hải Phòng on ollut merkittävä satamakaupunki jo usean vuosisadan ajan. Ranskan vallattua Vietnamin kaupungista tuli Ranskan Indokiinan tärkein laivastotukikohta.


title: Hải Phòng

text: Kun Vietnam yritti itsenäistyä toisen maailmansodan jälkeen, Hải Phòng oli ensimmäinen paikka, jossa Ranska käynnisti sotilastoimenpiteet itsenäistymistä vastaan. Ranskan laivasto pommitti kaupunkia. Myöhemmin Vietnamin sodassa Yhdysvallat pommitti rankasti kaupunkia, sillä se oli Pohjois-Vietnamin ainoa merkittävä satama. Sodan jälkeen Hải Phòng rakennettiin merkittävä teollisuuskeskus.


title: Harry Potter ja puoliverinen prinssi (elokuva)

text: Harry Potter ja puoliverinen prinssi () on vuonna 2009 ensi-iltansa saanut J. K. Rowlingin samannimiseen romaaniin perustuva fantasiaelokuva. Se on Harry Potter -elokuvasarjan kuudes osa. Sen ohjasi David Yates. Elokuvan tuottivat David Heyman ja David Barron ja käsikirjoituksen teki Steve Kloves.


text: Elokuvan pääosissa nähdään Daniel Radcliffe, Rupert Grint ja Emma Watson. Muita merkittäviä rooleja esittävät Michael Gambon, Jim Broadbent, Alan Rickman, Tom Felton sekä Helena Bonham Carter.


text: Elokuvan kuvaukset alkoivat 24. syyskuuta 2007 ja elokuva julkaistiin maailmanlaajuisesti 15. heinäkuuta 2009 ja Suomessa 17. heinäkuuta. Elokuvan oli alun perin tarkoitus saapua valkokankaille jo 21. marraskuuta 2008. Marraskuussa elokuva olisi saatu näytettyä vain neljässäkymmenessä Imax-teatterissa, mutta heinäkuussa se saatiin esille sataan Imax-teatteriin.